MT Il-Ġurnal Uffiċjali ta’ l-Unjoni Ewropea C 317/1

RAPPORT SPEĊJALI Nru 7/2007

dwar is-sistemi ta’ kontroll, spezzjoni u sanzjoni relatati mar-regoli dwar il-konservazzjoni tar-riżorsi tas-sajd fil-Komunità flimkien mar-risposti tal-Kummissjoni

(skond l-Artikolu 248(4), it-tieni paragrafu, KE)

(2007/C 317/01)

WERREJ

INDIĊI TA’ ABBREVJAZZJONIJIET

I-III SOMMARJU EŻEKUTTIV

1-13 INTRODUZZJONI

1-5 L-objettiv u l-karatteristiċi ewlenin tal-ġestjoni tar-riżorsi tas-sajd tal-Komunità

6-9 Politiki u miżuri ewlenin

10-11 Volum ta’ finanzi involuti

12-13 Regolamenti ewlenin

14-17 KARATTERISTIĊI TA’ VERIFIKA

14 Suġġett tal-verifika u mistoqsijiet

15-17 L-approċċ u l-metodu tal-verifika

18-120 OSSERVAZZJONIJIET

18-51 Informazzjoni mhux affidabbli dwar il-konsum ta’ kwoti u monitoraġġ rudimentali

19-43 Is-sistemi nazzjonali li jirreġistraw il-qbid għandhom ħafna nuqqasijiet

44-51 Monitoraġġ insuffiċjenti mill-Kummissjoni

52-87 Effettività limitata ta' spezzjonijiet nazzjonali

53-58 Nuqqas ta’ standards ta’ kontroll ġenerali

59-73 Il-pressjoni ta’ l-ispezzjoni hija diffiċli biex tiġi evalwata u mhux dejjem hija adegwata

74-87 Nuqqas li jiġu ottimizzati l-attivitajiet ta’ spezzjoni

88-106 Ħafna drabi s-sistemi għas-segwitu tal-ksur ta' regoli u għall-impożizzjoni tas-sanzjonijiet ma jkunux xierqa

89-94 B’mod ġenerali, is-sistemi nazzjonali m’humiex stretti biżżejjed

95-106 Il-mezzi biex tiġi applikata pressjoni kontra l-Istati Membri huma effettivi biss fuq bażi ta' eċċezzjoni

107-120 Il-kuntest tal-kontroll: il-kapaċità żejda tipperikola l-konformità mar-regoli u l-effettività tal-kontrolli

108-112 Il-kapaċità żejda, fattur ta’ riskju kbir u n-nuqqas ta’ azzjoni Komunitarja

113-120 Approċċ li issa essenzjalment huwa bbażat fuq il-limitazzjoni ta' l-isforzi tas-sajd

121-136 KONKLUŻJONIJIET U RAKKOMANDAZZJONIJIET

127-128 Il-kwalità tad-data dwar il-qbid

129-130 L-effettività ta’ sistemi ta’ spezzjoni

131-133 L-applikazzjoni ta’ penali li huma ta’ deterrent

134-136 It-tnaqqis ta’ kapaċità żejda u miżuri relatati xierqa

Anness — Flowchart simplifikata li turi l-ġbir u l-monitoraġġ tad-data tal-qabda

Ir-risposti tal-Kummissjoni

INDIĊI TA’ ABBREVJAZZJONIJIET DĠ SAJD Direttorat Ġenerali għas-Sajd u l-Affarijiet Marittimi FES Fond Ewropew għas-Sajd ICES Kunsill Internazzjonali għall-Esplorazzjoni tal-Baħar ISO Organizzazzjoni Internazzjonali għall-Istandardizzazzjoni kW kilowatt, unità għall-kejl tal-qawwa tal-magna ta’ bastiment KXTES Kumitat Xjentifiku, Tekniku u Ekonomiku għas-Sajd MAGP programm ta’ gwida multi-annwali PKS politika komuni tas-sajd QTP qbid totali permess TG tunnellata gross, unità għall-kejl tal-kapaċità ta’ bastiment UE Unjoni Ewropea VMS Sistema ta’ Monitoraġġ tal-Bastimenti– sistema li permezz tagħha l-bastimenti jittrasmettu l-pożizzjonijiet tagħhom lill-awtoritajiet ta’ kontroll f’intervalli regolari ŻEE żona ekonomika esklussiva

SOMMARJU EŻEKUTTIV

I. Il-Politika komuni tas-sajd ġiet stabbilita fl-1983 bil-għan li jsir sfruttar sostenibbli tar-riżorsi akwatiċi. Il-bażi ta’ din il-politika hija li jitwaqqaf qbid totali permess (QTP) u kwoti nazzjonali bil-għan li jiġu limitati l-volumi ta’ qbid. L-eżistenza ta’ dejta kompleta u affidabbli, flimkien ma’ l-applikazzjoni ta’ spezzjoni effettiva u sistemi ta’ penali huma essenzjali sabiex dan l-approċċ jikseb suċċess.

II. Il-verifika kopriet dawn it-tliet elementi u r-riżultati ta’ l-ittestjar fil-Kummissjoni u fis-sitt Stati Membri prinċipali (1) f’termini ta’ sajd iwasslu sabiex il-Qorti tikkonkludi li: — id-dejta dwar il-qbid la hija kompleta u lanqas affidabbli, waqt li l-livell reali ta' qbid għadu għaldaqstant mhux magħruf. B’konsegwenza t’hekk, dan jimpedixxi applikazzjoni tajba tal-QTP u tas-sistemi ta’ kwota. Fl-Istati Membri, il-qafas regolatorju u l-proċeduri fis-seħħ la huma qegħdin jiggarantixxu li d-data miġbura hija kompleta, u lanqas li qegħdin jiġu osservati xi inkonsistenzi meta din tiġi ivvalidata. Min-naħa tagħha, il-Kummissjoni m’hijiex f’pożizzjoni li tidentifika b’mod sodisfaċenti l-iżbalji u d-dikjarazzjonijiet foloz fid-data mibgħuta mill-Istati Membri u li tieħu d-deċiżjonijiet meħtieġa f’waqthom sabiex tipproteġi r-riżorsa (il-paragrafi 18 sa 51); — is-sistemi ta’ spezzjoni ma jipprovdux assigurazzjoni li l-azzjonijiet ta’ ksur ta' regoli qegħdin jiġu evitati u misjuba b’mod effettiv; in-nuqqas ta’ standards ta’ kontroll ġenerali huwa impediment għal pressjoni ta’ kontroll adegwata u għall-ottimizzazzjoni ta’ l-attivitajiet ta’ spezzjoni fl-Istati Membri. Barra minn hekk, tillimita fil-fatt il-firxa u l-iskop tal-ħidma tal-Kummissjoni li tevalwa arranġamenti nazzjonali u konsegwentement tillimita l-abbiltà ta’ din ta’ l-aħħar illi tagħti opinjoni dwar l-effettività ġenerali tas-sistemi nazzjonali (il-paragrafi 52 sa 87); — il-proċeduri għall-indirizzar tal-ksur ta' regoli rrappurtat ma jsostunux id-dikjarazzjoni li jiġi segwit kull ksur u ferm inqas li kull ksur ta' regoli jġib miegħu penali; saħansitra meta jiġu imposti l-penali, l-effett ta’ deterrent tagħhom huwa, b’mod ġenerali, limitat. F’dak li għandu x’jaqsam mal-ksur tal-leġiżlazzjoni Komunitarja minn Stat Membru, l-uniku strument ta’ effettività pprovata disponibbli għall-Kummissjoni huwa li tittieħed azzjoni quddiem il-Qorti tal-Ġustizzja għal nuqqas li jitwettaq obbligu; madankollu, uħud mill-karatteristiċi inerenti ta’ tali azzjonijiet jillimitaw l-utilità ta’ dawn l-azzjonijiet u jagħmlu dan l-istrument wieħed li ma jirreaġixxix biżżejjed (il-paragrafi 88 sa 106); — il-kapaċità żejda tnaqqas il-profitabilità ta’ l-industrija tas-sajd u f’kuntest ta’ qabdiet awtorizzati li qegħdin jonqsu sservi bħala inċitament għan-nuqqas ta’ konformità ma’ dawn ir-restrizzjonijiet. Jaffettwa wkoll il-kwalità tad-data mibgħuta. Wara n-nuqqas tal-programmi milli jadattaw il-kapaċità tas-sajd, l-approċċ kurrenti, li huwa bbażat essenzjalment fuq it-tnaqqis ta’ l-isforz tas-sajd, x'aktarx li ma jsolvix il-problema tal-kapaċità żejda (il-paragrafi 107 sa 120). Jekk din is-sitwazzjoni tissokta, hija se ġġib konsegwenzi gravi mhux biss għar-riżorsa naturali, iżda wkoll għall-ġejjieni ta’ l-industrija tas-sajd u għall-oqsma assoċjati magħha.

III. Jekk l-awtoritajiet politiċi jridu lill-PKS tilħaq l-objettiv tagħha ta’ użu sostenibbli tar-riżorsi tas-sajd, is-sistemi ta’ kontroll, spezzjoni u sanzjoni preżenti għandhom jissaħħu b’mod konsiderevoli, b’mod partikolari billi jiġu implimentati r-rakkomandazzjonijiet li ġejjin: — l-Istati Membri għandhom itejbu l-kwalità tad-data dwar il-qbid tagħhom billi jwettqu kontrolli sistematiċi tal-konformità fuq l-operazzjonijiet kollha, inklużi kontrolli fuq operazzjonijiet tul il-konfini nazzjonali. Barra dan, għandhom ikollhom id-dejta tagħhom iċċertifikata minn korp indipendenti; — il-Kummissjoni għandha tassigura li s-sistema elettronika għar-reġistrazzjoni u r-rappurtar tad-dejta dwar l-attività tas-sajd tiġi implimentata malajr u b’mod miftuħ kemm jista’ jkun, waqt li għandha ssaħħaħ il-kontrolli fuq id-dejta mibgħuta lilha, b’mod notevoli billi testendi l-analiżi li hija twettaq fuq dejta individwali; — l-Istati Membri għandhom jiżviluppaw għodod analitiċi, ta’ programmar u ta’ segwitu għall-attivitajiet ta’ spezzjoni tagħhom sabiex jgħinuhom jiżguraw li jkun hemm pressjoni ta’ kontroll globali adegwat u l-aħjar użu tar-riżorsi; — l-Istati Membri għandhom ifakkru lill-awtoritajiet kompetenti dwar il-ħtieġa li jiġu imposti sanzjonijiet deterrenti; — fir-regolamenti, il-leġiżlatur tal-Komunità għandu jispeċifika d-diversi elementi essenzjali għal sistema effettiva ta’ spezzjoni u ta' sanzjonijiet; — il-leġiżlatur tal-Komunità għandu jsaħħaħ l-abbiltà tal-Kummissjoni li tagħmel pressjoni fuq l-Istati Membri li jonqsu; — il-Kummissjoni u l-Istati Membri għandhom jadottaw miżuri attivi biex inaqqsu l-kapaċità żejda strutturali fl-industrija tas-sajd.

INTRODUZZJONI

L-objettiv u l-karatteristiċi ewlenin tal-ġestjoni tar-riżorsi tas-sajd tal-Komunità

1. Kull sena jidħlu fil-portijiet tal-Komunità aktar minn 4,4 miljun tunnellata ta’ ħut u krustaċji b’valur totali ta’ 6 100 miljun euro (2). L-industrija tas-sajd tikkostitwixxi 230 000 impjieg fl-Unjoni Ewropea (UE) u f’ċerti reġjuni ta’ mal-kosta għandha rwol maġġuri li għaliha m’hemmx sostitut faċli.

2. Ir-riżorsi tas-sajd Komunitarji (3) huma parti mill-wirt komuni tagħna. L-objettiv tal-politika komuni tas-sajd (PKS) huwa li din “tiżgura l-isfruttar tar-riżorsi akwatiċi ħajjin, li joħolqu kondizzjonijiet ekonomiċi, ambjentali u soċjali sostenibbli” (4). Għalkemm il-formulazzjoni kienet differenti, il-kunċett tas-sajd sostenibbli ilu jeżisti minn mindu ġiet stabbilita l-PKS fl-1983 (5).

3. Kważi għoxrin sena wara, il-Kummissjoni ma setgħetx tevita evalwazzjoni negattiva tal-PKS, peress li rrikonoxxiet li l-politika ma kinitx laħqet il-mira tagħha u ma wasslitx għal użu sostenibbli tar-riżorsi tas-sajd (6). Hija ddikjarat li n-nuqqas kien wieħed ambjentali, illi fil-preżent ħafna stokkijiet jinsabu lil hinn mil-limiti bijoloġiċi siguri. Hemm ukoll nuqqas ekonomiku u soċjali u l-Kummissjoni qalet li s-settur tas-sajd huwa kkaratterizzat minn fraġilità ekonomika li tirriżulta minn investiment żejjed, prezzijiet li qegħdin jogħlew b’rata mgħaġġla u bażi tar-riżorsa li dejjem qegħda tonqos: dan huwa rifless fi profitabilità baxxa u f’impjiegi li qegħdin jonqsu l-ħin kollu.

4. Din id-dijanjosi hija kkonfermata permezz ta’ l-aħħar ċifri disponibbli. Ix-xjenzjati fil-Kunsill Internazzjonali għall-Esplorazzjoni tal-Baħar (ICES), li huwa responsabbli għall-evalwazzjoni bijoloġika, studjaw ir-rata ta’ l-isfruttar għal numru ta’ stokkijiet fl-Atlantiku tal-grigal, iż-żona fejn jinsabu l-biċċa l-kbira tar-riżorsi tas-sajd tal-Komunità (7). Il-ħidma tagħhom uriet li 81 % ta’ l-istokkijiet evalwati ġew sfruttati żżejjed (8). Mil-lat ekonomiku, id-dijanjosi ta’ “self-defeating” (disfatta) hija sostnuta miċ-ċifri ta’ l-Eurostat, li urew tnaqqis regolari fil-volum tal-qabdiet tal-Komunità fl-Atlantiku tal-grigal. Matul il-perjodu 1995-2005 t-tnaqqis ġenerali kienet ta’ 30 %.

5. Barra minn hekk, waqt is-Summit Dinji ta’ Johannesburg dwar l-iżvilupp sostenibbli fl-2002, l-Unjoni Ewropea ssottoskriviet għal pjan ta’ azzjoni li l-objettivi tiegħu kienu jinkludu r-radd lura tal-ħażniet kollha tal-ħut għal livelli li jistgħu jipproduċu l-produzzjoni massima sostenibbli sa mhux aktar tard mill-2015.

Politiki u miżuri ewlenin

6. Il-ħut huwa riżorsa naturali li jiġġedded u li ma jistax jiġi kwantifikat faċilment, u l-fatturi tar-riproduzzjoni u l-moviment ma jistgħux jiġu kkontrollati direttament. Ir-restrizzjoni fuq il-qbid hija għalhekk l-uniku mod li bih jiġu influwenzati l-istokkijiet u l-attività tal-“konservazzjoni, kontroll u infurzar”, għalhekk għandha rwol prinċipali billi l-għan tagħha huwa, qabelxejn, li tiddefinixxi l-arranġamenti għall-konservazzjoni u l-amministrazzjoni tar-riżorsi u, it-tieni, illi tassigura li r-regolamenti korrispondenti jiġu implimentati tajjeb.

7. Il-miżura ewlenija ta' l-amministrazzjoni tar-riżorsi ta’ l-Unjoni Ewropea hija li jiġu limitati l-volumi tal-qbid billi jiġi stabbilit il-qbid totali permess (QTP) għall-ispeċijiet ewlenin u billi mbagħad jinqasmu bejn id-diversi Stati Membri fil-forma ta’ kwoti. Il-QTP jiġi adottat kull sena mill-Kunsill fuq il-bażi tal-proposti tal-Kummissjoni li, mill-banda l-oħra, huma bbażati fuq opinjonijiet xjentifiċi (9). Dawn ta’ l-aħħar jipprovdu indikazzjoni tal-kwantità ta’ ħut li jistgħu jinqabdu mingħajr ma jipperikolaw it-tiġdid ta’ l-istokkijiet. Id-dejta użata mix-xjenzjati hija r-riżultat tal-ħidma tagħhom stess, flimkien mal-kwantitajiet ta’ qbid iddikjarati mill-industrija tas-sajd.

8. Fil-passat, il-limitazzjoni ta’ qabdiet awtorizzati kienet akkumpanjata minn politika obbligatorja tat-tnaqqis tal-kapaċità tal-flotta tas-sajd. Madankollu, din il-politika ġiet abbandunata bħala disfatta fir-riforma tal-PKS ta’ l-2002. Il-miżuri Komunitarji tal-lum sempliċiment jistabbilixxu limitu ogħla fuq il-kapaċità u jinfluwenzaw l-isforz tas-sajd, jiġifieri l-attività tal-flotta tas-sajd. L-aħħar element tas-sistema huwa l-“miżuri tekniċi”. Bażikament, dawn il-“miżuri” jispeċifikaw il-karatteristiċi tat-tagħmir tas-sajd u/jew jistabbilixxu daqsijiet minimi għal speċi partikolari.

9. Għalkemm id-diversi politiki huma definiti fil-livell Komunitarju, huma l-Istati Membri (10) li għandhom ir-responsabbiltà ġenerali biex jiżguraw kontroll, spezzjoni u infurzar effettiv tar-regoli tal-PKS (11). Dan ifisser li huma għandhom il-libertà totali f’dak li għandu x’jaqsam ma’ l-arranġamenti għall-amministrazzjoni tal-kwoti tagħhom, għall-organizzazzjoni ta’ l-ispezzjonijiet u n-natura tas-sanzjonijiet li għandhom jiġu applikati f’każijiet ta’ ksur ta' regoli. Min-naħa tagħha, il-Kummissjoni hija responsabbli biex tevalwa u tikkontrolla l-applikazzjoni tar-regoli tal-PKS mill-Istati Membri u biex tiffaċilita l-koordinazzjoni u l-kooperazzjoni bejniethom.

Volum ta’ finanzi involuti

10. Il-kontribuzzjoni Komunitarja għall-attività ta’ “kontroll u infurzar” hija limitata għal 46 miljun euro jekk jiġu kkunsidrati l-approprjazzjonijiet allokati direttament (12) għaliha biss. Il-kwistjonijiet finanzjarji ikunu ferm aktar sostanzjali jekk wieħed iqis l-attivitajiet kollha mfasslin biex jindirizzaw, anki jekk parzjalment biss, il-konsegwenzi tan-nuqqasijiet serji tal-politika ta' l-amministrazzjoni tar-riżorsi, b’mod speċjali l-għajnuna strutturali għas-sajd (837 miljun euro) u l-ftehimiet internazzjonali dwar is-sajd (156 miljun euro).

11. Barra minn hekk, l-istokkijiet tal-ħut huma attiv li huwa t-tħassib dirett ta’ l-Unjoni Ewropea minħabba li l-UE hija responsabbli mill-ġestjoni tagħhom. Id-diffikultajiet biex jiġi evalwat dak l-attiv f’termini monetarji m’għandhomx jgħattu r-realtà u s-sinifikanza tiegħu.

Regolamenti ewlenin

12. Ir-regolament ta' bażi huwa r-Regolament tal-Kunsill dwar il-konservazzjoni u l-isfruttar sostenibbli tar-riżorsi tas-sajd taħt il-Politika Komuni tas-Sajd (13). Il-Kapitolu V jispeċifika l-objettivi u l-mezzi ta’ azzjoni differenti tal-Komunità għall-kisba tagħhom.

13. Id-dispożizzjonijiet dwar is-sistema ta’ kontroll (14), minn banda waħda, u l-ġbir tad-dejta dwar il-qbid (15) mill-banda l-oħra, jiffurmaw parti minn regolamenti speċifiċi eqdem. Obbligazzjonijiet oħrajn relatati mal-kontroll huma nklużi fl-annessi għar-regolamenti annwali dwar il-QTP u l-kwota (16) u fir-regolamenti li jistabbilixxu miżuri ta’ rkupru jew pjanijiet multi-annwali għall-isfruttar sostenibbli ta’ stokkijiet speċifiċi (17).

KARATTERISTIĊI TA’ VERIFIKA

Suġġett tal-verifika u mistoqsijiet

14. Il-limitazzjoni tal-volumi tal-qbid, billi jiġu stabbiliti l-QTP u l-kwoti, hija l-bażi tal-politika tal-Komunità għall-amministrazzjoni tar-riżorsi tas-sajd. L-eżistenza ta’ dejta kompleta u affidabbli u l-applikazzjoni ta’ spezzjoni effettiva u ta’ sistemi ta’ penali huma essenzjali biex approċċ bħal dan jikseb suċċess. Għalhekk, il-Qorti kienet tal-fehma li kien xieraq li ssir verifika bil-għan li twieġeb il-mistoqsija li ġejja: “Il-Kummissjoni u l-Istati Membri qegħdin jieħdu l-passi meħtieġa għal sistema effettiva ta’ kontroll, spezzjoni u sanzjonijiet għall-konservazzjoni tar-riżorsi tas-sajd?” Ġew investigati erba’ objettivi speċifiċi tal-verifika: a) Id-dejta dwar il-qbid hija affidabbli u qiegħda tiġi immonitorjata b’mod effettiv? (mingħajr ma tagħti opinjoni dwar il-kwalità tad-dikjarazzjonijiet individwali) b) Is-sistemi ta’ spezzjoni huma, kemm jista’ jkun, effettivi? c) Is-sistemi għas-segwitu tal-ksur ta' regoli huma xierqa u effettivi? d) Fir-realtà kemm qiegħed jiġi indirizzat ir-riskju inerenti kostitwit mill-kapaċità żejda fl-industrija tas-sajd?

L-approċċ u l-metodu tal-verifika

15. Il-ħidma tal-verifika iffokat primarjament fuq l-analiżi tas-sistemi tal-ġbir tad-dejta, is-sistemi ta' spezzjoni u ta' sanzjonijiet, u twettqet fil-kwartieri ġenerali tal-Kummissjoni u fl-Istati Membri. L-evidenza tal-verifika ġiet miġbura u eżaminata permezz ta’ intervisti u analiżi ta’ dokumenti u dejta. Sabiex isaħħu, jittestjaw u jagħmlu kontroll doppju ta' l-għarfien tagħhom tas-sistema, l-awdituri għamlu sensiela ta’ testijiet ta’ kontroll fuq rekords ta’ qbid, minn banda waħda, u fuq rapporti ta’ spezzjoni mill-banda l-oħra. Fin-nuqqas ta’ rekwiżiti regolatorji speċifiċi, il-kriterji adottati kienu l-istandards rikonoxxuti minn organizzazzjonijiet internazzjonali u li huma applikabbli b’mod ġenerali f’dan il-qasam (18).

16. Il-bażi li fuqha ntgħażlu dawn is-sitt Stati Membri għall-verifika kienet id-daqs tal-volumi tal-qbid u l-valur ta’ l-ammonti li huma jħottu. L-Istati Membri in kwistjoni kienu d-Danimarka, Spanja, Franza, l-Italja, l-Olanda u r-Renju Unit, li flimkien jammontaw għal madwar 70 % tal-volumi tal-qbid u aktar minn 80 % tal-valur ta' l-inżul kollu (19). Bejn April u Novembru ta’ l-2006 saru għadd ta’ żjarat fuq il-post.

17. Dan ir-rapport qed jiġi ppubblikat kważi ħames snin wara l-pubblikazzjoni ta’ l-aħħar regolament ġenerali dwar il-PKS, fi żmien meta l-Kummissjoni qegħda tħejji biex tibda r-riformulazzjoni tar-regolament dwar il-“kontroll” bil-ħsieb li tippreżenta t-test ta’ proposta lill-Kunsill fl-2008.

OSSERVAZZJONIJIET

Informazzjoni mhux affidabbli dwar il-konsum ta’ kwoti u monitoraġġ rudimentali

18. Il-bażi għall-QTP u s-sistema tal-kwota hija l-limitazzjoni tal-kwantità ta’ qbid. Il-kwalità ta’ l-implimentazzjoni tagħha tiddependi fuq l-eżistenza ta’, qabelxejn, sistema ta’ reġistrazzjoni u validazzjoni (ara l-Anness 1) li tipprovdi dejta kompleta u affidabbli, u t-tieni, sistema effettiva għall-monitoraġġ ta’ dik id-dejta, sabiex jiġi evitat il-qbiż tal-limiti tal-kwota. Madankollu, l-ebda waħda mis-sistemi msemmija, meħudin fit-totalità tagħhom, ma ssodisfat dawn il-kriterji.

Is-sistemi nazzjonali li jirreġistraw il-qbid għandhom ħafna nuqqasijiet

19. Is-sistemi nazzjonali għall-ġbir, il-validazzjoni u l-kumpilazzjoni tad-dejta dwar il-qbid huma affettwati minn għadd numeruż ta’ nuqqasijiet, uħud minnhom serji, biex b’hekk il-kwalità tad-dejta mibgħuta lill-Kummissjoni m’hijiex affidabbli.

Dejta ta’ dikjarazzjoni inkompleta u sistemi ta’ ġbir li m’humiex ħielsa minn ksur ta' regoli

20. Il-monitoraġġ tal-konsum tal-kwoti jiddependi fuq sistema ta’ dikjarazzjoni mogħtija permezz ta’ tliet tipi ta’ dokumenti ewlenin mimlija mis-sajjieda jew minn dawk li qegħdin jixtru għall-ewwel darba: ġurnali ta’ abbord (20), dikjarazzjonijiet ta’ nżul (21) u noti ta’ bejgħ (22). Dawn id-dokumenti, jew kopji tagħhom, skond kif xieraq, għandhom jintbagħtu lill-awtoritajiet ta’ l-Istat Membru tal-bandiera u/jew Stat Membru ta' l-inżul u/jew ta’ l-ewwel bejgħ: b’hekk jistgħu jiġu involuti sa tliet Stati Membri. L-Istat Membru ta' l-inżul huwa dejjem dak responsabbli biex jibgħat id-dejta dwar il-qbid lill-Kummissjoni u jista’, għalhekk, ikun Stat differenti minn dak li jkollu l-kwota li minnhom jitnaqqsu l-qabdiet (l-Istat Membru tal-bandiera).

Qafas regolatorju flessibbli żżejjed deċiż mill-Kunsill

21. Il-kundizzjonijiet biex tkun stabbilita d-dejta tad-dikjarazzjoni, kif imwaqqfa mir-regolamenti Komunitarji, huma l-ewwel punt dgħajjef fis-sistema. Fil-fatt, dawn ma jassigurawx li d-dejta miksuba tkun eżatta u preċiża kemm jista’ jkun: a) fir-regolamenti kurrenti, iż-żmien permess biex jintbagħtu ġurnali ta’ abbord huwa ta’ 48 siegħa minn meta jkun sar l-inżul (23), ukoll jekk l-informazzjoni kollha li tiddaħħal għandha tiddaħħal qabel jibda l-inżul. Taħt dawn iċ-ċirkostanzi huwa ta' sikwit possibbli li dak il-ħin meta s-sajjied ikun qiegħed jiffinalizza d-dikjarazzjonijiet tal-qbid, huwa jkun jaf jekk tkunx ser issir spezzjoni u dan jista’ jħalli impatt fuq il-kwalità taċ-ċifri ddikjarati. Il-ħidma tal-Kummissjoni wriet li, taħt l-istess kundizzjonijiet, il-kwantitajiet iddikjarati jkunu ogħla jekk issir spezzjoni waqt l-inżul (24); b) l-użin tal-kwantitajiet imniżżla l-art m’huwiex obbligu ġenerali tal-Komunità. F’xi każijiet il-kwantitajiet imdaħħla fid-dikjarazzjonijiet ta' nżul huma biss stimi, xi ftit jew wisq korretti u xi ftit jew wisq preċiżi; c) il-marġini ta’ tolleranza għal stimi ta’ kwantità ddikjarati fil-ġurnali ta’ abbord huwa stabbilit f’livell ta’ 20 %. Dan ma jippermettix l-impożizzjoni ta’ penali għal prattiċi li jirriżultaw f’dikjarazzjonijiet taħt l-ammonti proprji li jistgħu jkunu għoljin daqs 36 % fin-nuqqas ta’ spezzjonijiet li jsiru waqt l-inżul (25); d) fir-rigward tan-noti ta’ bejgħ, id-differenzi ta’ interess bejn ix-xerrejja u l-bejjiegħa għandhom jiggarantixxu l-kwalità ta’ l-informazzjoni mdaħħla fin-noti, iżda dan mhux dejjem deher fil-prattika. F’ċerti tipi ta’ sajd, xi operaturi proprjament jikkontrollaw kemm l-attività tas-sajd kif ukoll l-attività ta’ proċessar jew ta’ tqassim.

22. Il-Kummissjoni kienet konxja ta’ dawn id-dgħjufijiet, tant li introduċiet dispożizzjonijiet speċjali għal xi sajd speċifiku, bil-għan li tagħmel tajjeb għal uħud min-nuqqasijiet. Biex nieħdu eżempju, fil-qafas ta’ pjanijiet ta’ rkupru, il-marġni ta’ tolleranza tnaqqas għal 8 % u l-użin fl-irkant u s-sottomissjoni tal-kopja tal-ġurnal ta’ abbord immedjatament mad-dħul fil-port saru obbligatorji. Xi Stati Membri mxew aktar 'il quddiem billi estendew jew iġġeneralizzaw dan it-tip ta’ dispożizzjoni.

23. Barra minn hekk, Regolament ippubblikat f’Diċembru 2006 (26) jipprovdi li d-dikjarazzjonijiet fuq karti għandhom, sa ċertu punt, gradwalment jiġu mibdula minn sistema ta’ dikjarazzjoni elettronika. Dan għandu jiffranka l-ħin u jipproduċi profitti f’termini ta’ affidabilità u spiża. Barra minn hekk, it-trasmissjoni obbligatorja tad-dejta tal-ġurnal ta’ abbord qabel id-dħul fil-port ser telimina id-dgħjufija tal-kontroll assoċjata mal-perjodu ta’ 48 siegħa permess għall-preżentazzjoni ta’ dokument fil-forma ta’ karta. Madankollu, dan l-obbligu ser ikun jista’ jidħol fis-seħħ biss 24 xahar wara li jidħlu fis-seħħ il-proċeduri implimentattivi — u dawn xorta waħda għad iridu jiġu abbozzati u mbagħad approvati.

24. Pajjiż wieħed barra mill-UE, in-Norveġja, stabbilixxa proċeduri li jikkontrollaw l-operat tal-bejgħ b’mod aktar strett u li jipprovdu salvagwardji mtejba. Hekk kif tiġi ikkalkolata l-aħħar qabda, is-sajjied jibgħat lista dettaljata ta’ merkanzija lil organizzazzjoni ta’ bejgħ. Il-merkanzija mbagħad tinbiegħ f’irkant elettroniku fl-istess ġurnata (27), qabel l-inżul u l-użin obbligatorju; issir in-nota tal-bejgħ u din tiġi iffirmata mix-xerrej u mis-sajjied qabel ma l-vapur iħalli l-moll. Il-preżenza tal-bejgħ tipproċedi u d-dokument ta’ sostenn korrispondenti fl-istess post fl-istess ħin tagħmel ix-xogħol ta’ l-ispetturi aktar faċli.

Qabdiet mhux irreġistrati fis-sistema ta' ġbir tad-data: rimi

25. Kwantitajiet ta’ ħut, ħafna minnhom diġà mejta, jintefgħu minn fuq il-bastiment lura għal ġol-baħar għal raġunijiet statutarji (28) jew ekonomiċi (29). Dan il-fenomenu, bi stima ta’ 13 % għaż-żona ta’ l-Atlantiku tal-Grigal (30), m’huwiex biss rimi sinifikanti tar-riżorsa, iżda jġib miegħu wkoll tnaqqis fil-kwalità ta’ informazzjoni użata mix-xjenzjati responsabbli mill-evalwazzjoni ta’ l-istat ta’ l-istokkijiet tal-ħut.

26. Fin-Norveġja, min-naħa l-oħra, jekk sajjied jaqbad ħut li m’huwiex awtorizzat jieħu, huwa ma jistax jitfa’ dan il-ħut lura fil-baħar. Sabiex dan l-obbligu kemm jista’ jkun ma jkunx ta’ detriment ekonomiku għas-sajjieda, dawn ta’ l-aħħar jirċievu proporzjon żgħir mill-profitt tal-bejgħ ta’ dan il-ħut “illegali” sabiex ikopru l-ispejjeż tagħhom, waqt li l-bqija jiġi trasferit fil-fondi pubbliċi.

Ġbir ta’ dejta tard jew mhux sħiħ

27. L-ewwelnett, f’uħud mill-Istati Membri, xi attivitajiet tas-sajd kienu kompletament barra mis-sistema tal-ġbir ta’ l-informazzjoni dwar id-dikjarazzjoni tal-qbid: a) fi Spanja, l-ebda waħda mill-qabdiet minn bastimenti ta’ inqas minn 10 metri fit-tul ma tqieset mill-monitoraġġ tal-kwoti, anki jekk it-tali bastimenti jammontaw għal parti sostanzjali tal-flotta nazzjonali (31); b) fi Franza, l-attivitajiet fil-Mediterran u fid-dipartimenti barranin (DOM) ma ġew issorveljati bl-ebda mod mis-sistema nazzjonali ta’ l-ipproċessar ta’ l-istatistiċi.

28. It-tieni, xi Stati Membri għadhom ma integrawx il-ġbir ta’ xi wieħed mit-tliet dokumenti tad-dikjarazzjoni ewlenin fis-sistemi ta’ l-IT tagħhom, anki jekk dan kultant kien obbligatorju għal aktar minn 20 sena: a) fi Franza, id-dikjarazzjonijiet ta' nżul bdew jintalbu mill-awtoritajiet nazzjonali mis-sena 2005 biss u mhux dejjem tqiesu mis-sistema nazzjonali ta’ monitoraġġ tad-data dwar il-qbid fl-2006; b) fl-Italja u fi Spanja, il-monitoraġġ tal-konsum tal-kwoti kien ibbażat fuq tip wieħed biss ta’ dokument; c) fi Spanja u fi Franza, in-noti tal-bejgħ għal prodotti ffriżati ma ġewx irreġistrati, ukoll jekk il-kwantitajiet li kienu jirrappreżentaw kienu sostanzjali ħafna (32); d) fir-Renju Unit, ir-reġistrazzjoni tan-noti tal-bejgħ saret obbligatorja biss fl-2006.

29. Barra minn hekk, is-sistemi tal-ġbir f'posthom fl-Istati Membri mhux dejjem ippermettew li jiġu identifikati u mitluba dokumenti mitlufa: a) fi Franza, skond id-dipartiment responsabbli għaċ-ċentralizzazzjoni tad-dejta dwar il-qbid, ma ġiet irreġistrata l-ebda dejta dwar il-qbid għas-sena 2005 għal 5 % tal-bastimenti li huma twal aktar minn 10 metri; b) fir-Renju Unit ma kien hemm l-ebda mekkaniżmu biex jivverifika l-kompletezza tan-noti tal-bejgħ sottomessi fir-rigward ta' bastimenti taħt l-10 metri, ukoll jekk dawn id-dokumenti huma l-uniku sors ta’ informazzjoni għall-monitoraġġ tal-qabdiet minn din il-parti tal-flotta; c) fi Spanja, Franza, l-Italja u r-Renju Unit ma kien hemm l-ebda sistema biex tiċċekkja n-numri tas-serje tad-dokumenti ta’ dikjarazzjoni sabiex jiġi assigurat li s-serje kienet kompleta; d) fid-Danimarka, Franza, l-Italja, l-Olanda u r-Renju Unit ma kien hemm l-ebda kontroll doppju sistematiku fuq il-konsistenza tad-dejta tal-VMS (33) mad-dejta fid-dokumenti ta’ dikjarazzjoni; f’erbgħa minn dawn il-ħames pajjiżi fejn ittestjat dan l-aspett, il-Qorti identifikat anomaliji apparenti li l-awtoritajiet responsabbli ma setgħux jiġġustifikaw b’mod sodisfaċenti.

30. Fl-aħħarnett, id-dewmien fil-ġbir u l-validazzjoni ta’ l-informazzjoni jista’ jaffettwa wkoll b’mod avvers il-kompletezza tagħha. Dan japplika fejn il-qabdiet ma jiġux ivvalidati qabel id-data finali biex jintbagħtu ċifri finali għas-sena preċedenti lill-Kummissjoni. Ġew skoperti diversi anomaliji ta’ dan it-tip: a) fir-Renju Unit, l-effett tal-korrezzjonijiet magħmula wara d-data finali tal-15 ta’ Frar 2006 (34) wera li l-kwoti ta’ l-2005 kienu nqabżu fil-każ ta’ tliet stokkijiet u li l-ammonti maqbuża diġà rreġistrati kellhom jiżdiedu għal tlieta oħra; b) fl-Italja, id-dipartiment responsabbli għall-monitoraġġ tal-kwoti rċieva tmien dikjarazzjonijiet addizzjonali għat-tonn tal-pinna blu, wara d-data ta’ skadenza għall-ċifri finali; id-dikjarazzjonijiet ġew sottomessi lilu minn sajjied li ħassu sorpriż meta l-awtoritajiet naqqsu l-kwota individwali tiegħu għas-sena l-ġdida minħabba li l-volum tal-qbid iddikjarat fl-2005 kien wieħed baxx: meta ġew ikkunsidrati l-kwantitajiet addizzjonali, tfaċċa limitu maqbuż tal-kwota nazzjonali.

Il-metodi tal-validazzjoni limitati fl-ambitu tagħhom u mhux dejjem effettivi

L-ebda wieħed mill-Istati Membri miżjura ma seta’ jidentifika l-anomaliji kollha fid-dikjarazzjonijiet

31. Ir-regolamenti tal-Komunità (35) jeħtieġu lill-Istati Membri biex jistabbilixxu sistema ta’ validazzjoni li tinkludi kontrolli doppji u validazzjoni tad-dejta miksuba mid-diversi dikjarazzjonijiet obbligatorji u d-dejta tal-VMS. Ir-regolamenti jipprovdu wkoll li kull Stat Membru għandu joħloq database sabiex jiffaċilita dawn il-metodi ta’ ċċekkjar, iżda la jispeċifikaw in-natura u lanqas l-iskop tal-metodi tal-kontrolli tal-validazzjoni li għandhom jitwettqu.

32. L-ebda Stat Membru ma kellu sistema ta’ validazzjoni integrata b’mod sħiħ, jiġifieri, li tista’ tippermetti li d-dejta kollha ta’ dikjarazzjoni ta’ tip simili tiġi iċċekkjata awtomatikament u b’mod sistematiku: a) fl-ebda wieħed mill-Istati Membri miżjura ma kien hemm xi kontrolli doppji awtomatiċi u sistematiċi bejn id-dejta fit-tliet dokumenti ta’ dikjarazzjoni ewlenin u d-dejta tal-VMS korrispondenti; b) fi Franza d-dikjarazzjonijiet ta' nżul ma tqisux u s-sistema ta’ validazzjoni kienet tikkonsisti mill-għoti ta’ dejta dwar bejgħ inkompleta (36) u kultant irrilevanti (37) bi stimi ta’ ċifri tal-ġurnal ta’ abbord; c) fl-Italja, l-użu ta’ dokument wieħed ta’ dikjarazzjoni biex jimmonitorja l-unika kwota ta’ l-ispeċi għamel il-kontrolli doppji tad-dejta impossibbli; barra minn hekk, il-mudell użat fl-2005, u li sa ċertu punt kien għadu qed jintuża fl-2006, ma kienx jikkonforma mar-regolamenti tal-Komunità; d) fid-Danimarka u fi Spanja saru kontrolli doppji fuq id-dikjarazzjoni ta' nżul u d-dejta dwar il-nota ta’ bejgħ biss f’każ li kien hemm spezzjoni fiżika.

33. Barra minn hekk, fl-Istati Membri kollha miżjura, bl-eċċezzjoni ta’ l-Olanda, kwalunkwe ċifra miksuba minn għadd imwettaq matul l-ispezzjonijiet fiżiċi ma kinitx inkluża fis-sistema għall-validazzjoni tad-dikjarazzjonijiet dwar il-qbid, ukoll jekk huma, a priori, aktar affidabbli minn dawk li hemm fid-dikjarazzjonijiet.

Mhux l-anomaliji kollha identifikati mill-Istati Membri huma s-suġġett ta’ segwitu xieraq

34. Fil-pajjiżi kollha miżjura, il-kontrolli doppji kienu dokumentati b’mod insuffiċjenti sabiex ikun possibbli li jiġi vverifikat jekk dawn twettqux fir-realtà, u jekk l-anomaliji identifikati kinux is-suġġett ta’ segwitu xieraq.

35. Fi Franza, is-sistema ta’ validazzjoni tiddgħajjef minn konsiderazzjonijiet legali. Hemm dibattitu għaddej fl-amministrazzjoni nazzjonali dwar in-natura statistikali (jew ta' xort’oħra) tad-dejta tad-dikjarazzjoni. Barra dan, fin-nuqqas taċ-ċertezza legali, l-ispetturi m’humiex mgħarrfa sistematikament meta jinstabu devjazzjonijiet fl-eċċess tal-marġni ta’ tolleranza mid-dipartimenti responsabbli għall-ipproċessar tad-dejta dwar il-qbid.

36. Fl-aħħarnett, fl-Istati Membri kollha miżjura, in-nuqqasijiet fis-sistemi ta’ validazzjoni għamluha possibbli għall-Qorti li tiskopri anomaliji fid-dikjarazzjonijiet (38) li ma kinux instabu jew ġew indirizzati.

Nuqqas ta’ integrazzjoni u armonizzazzjoni fil-livell Komunitarju

Inter-operabilità limitata ħafna bejn is-sistemi ta’ l-Istati Membri differenti taffettwa b’mod negattiv il-kompletezza tal-kontrolli

37. In-nuqqas ta’ inter-operabilità u ta' inter-konnessjoni bejn is-sistemi nazzjonali differenti għall-ġbir tad-dejta dwar il-qbid inaqqas l-opportunitajiet għall-iċċekkjar, u b’hekk jillimita l-punt sa fejn tista’ tasal l-effettività tas-sistemi ta’ validazzjoni. Biex nieħdu eżempju, fil-każ ta’ l-ewwel bejgħ f’pajjiż differenti mill-istat tal-bandiera jew il-pajjiż ta' nżul, m’huwiex possibbli li jitwettaq kontroll awtomatiku permezz ta’ kontroll doppju tad-dejta dwar in-noti tal-bejgħ, minn banda waħda, biex jitqabbel mad-dejta fil-ġurnal ta’ abbord u d-dikjarazzjoni ta' nżul mill-banda l-oħra (39).

Fatturi nazzjonali ta’ konverżjoni mhux preċiżi u inkonsistenti

38. Il-QTP u l-kwoti huma stabbiliti f’tunnellati imfissra f’ekwivalenti ta’ piż ħaj (LWE), fi kliem ieħor, ħut sħiħ malli jinqabad. Mill-banda l-oħra, fid-dokumenti tad-dikjarazzjoni użati bħala materjal ta’ referenza għall-monitoraġġ tal-qbid (40), huwa l-piż nett li jintuża. Id-differenza bejn iż-żewġ unitajiet hija primarjament dovuta għall-ħut li jiġi mqatta’ abbord il-vapur. Il-fatturi ta’ konverżjoni huma disponibbli għall-konverżjoni minn sett wieħed ta’ unitajiet għall-ieħor. Dawn huma bbażati fuq dejta li ilha stabbilita għal żmien twil (41) li qatt ma kienet validata b’mod rigoruż u spiss ma qablitx minn Stat Membru wieħed għal ieħor. Ir-riżultat huwa nuqqas ta’ preċiżjoni fiċ-ċifri validati tal-qbid u differenzi mhux ġustifikati, u kultant sinifikanti, bejn it-tunnellaġġi użati biex jimmonitorjaw il-kwoti, skond jekk l-inżul ikunx seħħ f’pajjiż wieħed u mhux f’ieħor (42).

Problemi serji ta’ traċċabilità fi tnejn mill-pajjiżi miżjura

39. It-traċċabilità tad-dejta ma kinitx assigurata fi tnejn mill-pajjiżi miżjura, jiġifieri, ma kienx possibbli li jiġi vverifikat jekk id-dejta konsolidata mibgħuta lill-Kummissjoni kinitx proprjament tikkorrispondi għas-somma tad-dejta individwali validata. Din hija anomalija kbira, ladarba m’huwiex possibbli li ssir ir-rabta bejn id-dejta użata għall-monitoraġġ tal-kwoti u d-dejta li tidher f’dikjarazzjonijiet individwali: a) fi Franza, għas-sitt speċijiet analizzati, l-ammonti totali fid-dikjarazzjoni dettaljata maħruġa mill-awtoritajiet nazzjonali wrew differenzi sinifikanti miċ-ċifri finali mibgħuta lill-Kummissjoni (ara Tabella 1); l-awtoritajiet Franċiżi pprovdew spjegazzjonijiet għall-oriġini possibbli ta’ dawn id-differenzi, iżda ma setgħux jipprovdu rikonċiljazzjoni; Tabella 1 Speċijiet (tunnellati) ANF (Pertriċa) BFT (Tonn tal-pinna blu) COD (Merluzz) HKE (Marlozz) SRX (Rajja) WHG (Merlangu) Total fuq dikjarazzjoni dettaljata provduta lill-awdituri 19 910,5 1 683,1 5 537,7 13 167,4 56,9 13 391,4 Dejta mibgħuta lid-DĠ SAJD 15 981,9 1 864,4 6 528,9 7 425,1 48,5 12 914,4 Differenza (f’tunnellati) 3 928,6 – 181,3 – 991,2 5 742,3 8,4 477,0 Differenza % 24,6 % –9,7 % –15,2 % 77,3 % 17,3 % 3,7 % b) fi Spanja, għall-2005, id-dejta ddikjarata lid-Direttorat-Ġenerali għas-Sajd u l-Affarijiet Marittimi (DĠ Sajd) għal inżul minn vapuri Spanjoli fi Spanja hija bejn wieħed u ieħor 40 % (43) inqas mid-dejta rreġistrata fid-databases nazzjonali; l-awtoritajiet Spanjoli irrikonoxxew l-ommissjonijiet fid-dikjarazzjonijiet lid-DĠ Sajd bħala madwar 148 500 tunnellata relatata ma’ l-ispeċijiet mhux soġġetti għal kwota, u ma setgħux jipprovdu spjegazzjonijiet għall-20 500 tunnellata l-oħra biex ipattu għal din id-differenza; c) fl-Italja, dokument imfassal mid-dipartimenti ċentrali irreġistra nżul ta’ 97,5 tunnellati ta’ tonn tal-pinna blu fl-2005 fid-distrett ta’ Salerno. Matul iż-żjara fuq il-post, l-awtoritajiet ta' kontroll responsabbli sostnew li ma kien hemm l-ebda nżul ta’ din l-ispeċi fis-sena in kwistjoni. Mis-seba’ dikjarazzjonijiet ta’ qbid li pprovdew evidenza tal-kwantitajiet imniżżla l-art, tnejn urew port f’reġjun ieħor. Analiżi tas-sinjali VMS ma pprovdiet l-ebda tagħrif dwar is-sit eżatt tal-bastimenti in kwistjoni fid-data ta' l-inżul murija (44).

Id-dejta tal-monitoraġġ tal-kwoti fl-aħħar mill-aħħar m’hijiex affidabbli

L-ebda sistema komprensiva ta’ verifika jew ta' ċertifikazzjoni mill-Istati Membri

40. L-ebda wieħed mill-Istati Membri miżjura ma kien wettaq verifika komprensiva tal-ġbir tad-dejta dwar il-qbid u sistemi ta’ validazzjoni biex tiġi evalwata l-kwalità ta’ l-applikazzjonijiet ta’ l-IT. Bl-istess mod, id-dejta prodotta mis-sistemi u mibgħuta lill-Kummissjoni qatt ma kienet soġġetta għal proċedura li tinvolvi ċertifikazzjoni minn korp indipendenti.

41. Madankollu, fil-verżjoni oriġinali tar-regolament dwar il-kontroll (45), ġie stabbilit li fis-sena wara d-dħul fis-seħħ tar-Regolament, kull Stat Membru kellu jissottometti lill-Kummissjoni rapport li jiddeskrivi l-mod li bih tinġabar u tiġi vverifikata d-dejta, u li jispeċifika l-affidabilità ta' tali informazzjoni. Dan l-obbligu ma nżammx fil-verżjonijiet sussegwenti tat-test (46).

Il-Kummissjoni hija konxja ta’ din is-sitwazzjoni

42. Il-Kummissjoni hija konxja tal-kwalità mhux affidabbli tad-dejta li hija tirċievi (47), u diġà qalet dan b'mod pubbliku.

43. Madankollu, hija din id-dejta ta’ kwalità li m’hijiex affidabbli li qiegħda tintuża mill-Kummissjoni fit-tentattiv li tipprevjeni, u fejn xieraq, tippenalizza l-qbiż tal-limiti tal-kwota.

Monitoraġġ insuffiċjenti mill-Kummissjoni

44. Minħabba li l-Istati Membri għandhom responsabbiltà primarja li jamministraw u jissorveljaw il-kwoti tagħhom, huma l-Istati Membri nfushom li għandhom jieħdu l-passi meħtieġa biex jevitaw il-qbiż tal-limiti tal-kwota, jekk ikun hemm bżonn billi jingħalqu s-setturi tas-sajd ikkonċernati. Huwa f’idejn il-Kummissjoni, min-naħa tagħha, biex tivverifika li l-Istati Membri jissodisfaw l-obbligi tagħhom. Għal dan il-għan, hija għandha l-possibilità li twaqqaf sajd għal stokk partikolari fuq l-inizjattiva tagħha stess (48).

Is-sistema ta’ l-informazzjoni m’hijiex sodisfaċenti

45. Hemm numru ta’ nuqqasijiet fis-sistema ta’ l-informazzjoni li permezz tagħha l-Kummissjoni kull xahar tirċievi d-dejta dwar il-qbid imħejjija mill-Istati Membri. L-ewwelnett, kif imsemmi hawn fuq, il-kwalità ta’ l-informazzjoni mibgħuta m’hijiex affidabbli. It-tieni nett, mhux l-Istati Membri kollha jibgħatu r-rapporti tagħhom b’mod sistematiku fi żmien l-iskadenzi speċifikati, b’hekk ikunu qegħdin inaqqsu l-ambitu tal-Kummissjoni għal reazzjoni. Barra minn hekk, ladarba l-informazzjoni hija kumulattiva matul is-sena, la huwa possibbli li tiġi ttestjata l-konsistenza tad-dejta minn sena partikolari għal dik ta’ warajha fuq medda ta’ perijodi speċifikati, u lanqas li jiġi identifikat id-dewmien fl-ipproċessar. Fl-aħħarnett, fin-nuqqas ta’ xi testijiet loġiċi sempliċi, m’huwiex possibbli li jiġu identifikati saħansitra dikjarazzjonijiet foloz kbar (49) immedjatament.

Nuqqas ta’ evalwazzjoni tal-kwalità tad-data

46. Id-dejta tintbagħat lid-DĠ Sajd bħala parti mill-implimentazzjoni tal-politika tas-sajd, iżda l-Kummissjoni ma twettaqx kontroll doppju tagħha biex tqabbilha mad-dejta simili rċevuta permezz ta’ l-Eurostat (50), li f’xi każijiet tkun differenti b’mod sinifikanti.

47. Il-Kummissjoni ilha sa mill-1999 tgawdi minn dritt ta’ aċċess għad-duplikati tal-fajls nazzjonali ta’ l-IT (51). Din il-faċilità għandha tagħtiha ċ-ċans tevalwa l-kwalità tad-dejta mibgħuta lilha. Madankollu, ma kienx qabel l-2007 li hija bagħtet l-ewwel talba tagħha fuq is-suġġett tad-dejta dwar il-qbid lill-Istati Membri. Il-Kummissjoni tattribwixxi l-utilizzazzjoni baxxa ta’ din il-faċilità għall-fatt li l-unitajiet ta’ kontroll u ta’ spezzjoni tagħha m’għandhomx biżżejjed persunal b’abbiltajiet reali għall-analiżi tad-dejta, l-ipproċessar u l-kontroll.

Tabella 2

Eżempji ta’ differenzi bejn id-dejta tad-DĠ Sajd u d-dejta ta’ l-Eurostat

2005 tonn tal-pinna blu (BFT) (tunnellati) L-Istat Membru Kwota Dejta tad-DĠ Sajd Dejta ta’ l-Eurostat Differenza tunnellati % Franza 6 983 8 936 9 726 – 791 –8,8 % L-Italja 4 888 4 879 4 272 607 12,4 % Spanja 5 857 5 850 5 650 200 3,4 %

Monitoraġġ limitat

48. Għal kull wieħed mill-istokkijiet soġġetti għal kwota (52), is-sistema ta’ twissija u ta’ monitoraġġ bikrija stabbilita mill-Kummissjoni tikkonsisti minn tqabbil awtomatiku tat-totali tal-kwota u l-qabdiet irrappurtati. Meta l-livell tal-konsum jilħaq limitu definit minn qabel, għandu jintbagħat avviż ta’ twissija lill-Istat Membru kkonċernat, li permezz tiegħu dan jiġi mistieden jibgħat informazzjoni dwar l-azzjoni li bi ħsiebu jieħu.

49. Id-dewmien li jaffettwa d-dikjarazzjonijiet tal-qbid u l-monitoraġġ tal-kummerċ ta’ kwoti bejn l-Istati Membri, flimkien mal-kumplessità mnissla mill-eżistenza ta’ kundizzjonijiet speċjali (53), possibbiltajiet għal kumpens, trasferimenti jew tnaqqis proporzjonat fis-sena ta’ wara u taħt diversi kundizzjonijiet, kif ukoll il-volum baxx ta’ riżorsi umani stabbilit għal din il-proċedura, jingħaqdu lkoll flimkien biex idgħajfu l-effettività ta’ din il-proċedura. Fl-2005, is-sistema ma setgħetx tipprevjeni 26 kwota milli jinqabżu b’mod uffiċjali, 11 minnhom għamlu dan b’mod sinifikanti (54).

Ambitu limitat għal azzjoni

50. Il-Kummissjoni għandha d-dritt li tagħlaq attività ta’ sajd fuq l-inizjattiva tagħha stess (55). Fil-prattika, minħabba l-ħtieġa għall-ġbir ta’ evidenza suffiċjenti biex tiġi pprovduta assigurazzjoni li kwota tkun intużat kollha, l-ambitu ta’ din id-dispożizzjoni huwa limitat għal stokkijiet li jinvolvu numru żgħir ta’ vapuri u nżul. Barra dan, minħabba x-xewqa li jiġi evitat kwalunkwe riskju legali, il-Kummissjoni tistabbilixxi livell ta’ fiduċja għoli ħafna bħala tħejjija għal azzjoni, biex permezz ta’ hekk tiddifferixxi d-data tad-deċiżjoni tagħha u b’hekk tnaqqas l-effettività tal-miżura.

51. Bħala konklużjoni, il-monitoraġġ tal-kwoti għandu nuqqasijiet minħabba li d-dejta li fuqha huwa bbażat hija ta’ kwalità dubjuża, soġġetta biss għal kontrolli limitati mill-Kummissjoni u mingħajr l-ebda possibilità reali ta’ azzjoni sfurzata. Barra minn hekk, il-kontrolli amministrattivi, ukoll jekk dawn huma effiċjenti, mhux dejjem jiggarantixxu s-sustanza ta’ l-informazzjoni fid-dikjarazzjonijiet. Dawn għandhom jiġu supplimentati minn spezzjonijiet fiżiċi.

Effettività limitata ta' spezzjonijiet nazzjonali

52. Is-suċċess tal-politika għall-amministrazzjoni sostenibbli tar-riżorsi tas-sajd jiddependi fuq l-applikazzjoni effettiva tad-diversi dispożizzjonijiet regolatorji. Dan jassumi minn qabel l-eżistenza ta’ sistemi effettivi ta’ kontroll u spezzjoni, li kapaċi jipprevjenu u jsibu ksur ta' regoli. Din teħtieġ standards ġenerali ta’ referenza, pressjoni ta’ spezzjoni adegwata u l-aħjar użu ta’ l-attivitajiet ta’ spezzjoni. L-ebda waħda minn dawn it-tliet kundizzjonijiet ma tista’ tiġi sostanzjata.

Nuqqas ta’ standards ta’ kontroll ġenerali

In-nuqqas ta’ standards ġenerali …

53. Il-leġiżlazzjoni tal-Komunità tpoġġi obbligu fuq l-Istati Membri biex jieħdu l-miżuri meħtieġa ħalli jimplimentaw spezzjoni u kontroll effettivi tar-regoli tal-PKS (56). Madankollu, s'issa għad ma hemm l-ebda linja gwida li tiddefinixxi dawn il-kunċetti.

54. Wara r-riforma tal-PKS fl-2002, b’mod partikolari fil-pjanijiet ta’ l-irkupru, il-Kummissjoni żiedet standards ta’ spezzjoni, objettivi kwantitattivi ta’ kontroll u obbligi fuq l-eżistenza ta’ programmi nazzjonali ta’ kontroll għal-leġiżlazzjoni. Madankollu, dawn għadhom limitati għal każijiet speċifiċi u hemm riskju li l-multiplikazzjoni tat-tali rekwiżiti ser twassal sempliċiment għal xogħol doppju u obbligi konfużi li ma jistgħux jiġu amministrati u sodisfatti faċilment mingħajr ma jitnaqqas b’mod sinifikanti l-livell ta’ kontroll fuq attivitajiet ta’ sajd li m’humiex fil-mira ta’ dawn il-pjanijiet.

… iwassal għal prattiċi diverġenti u mhux tollerati tajjeb

55. Fin-nuqqas ta’ standards komuni, kull Stat Membru implimenta s-sistema tiegħu stess fil-qasam tar-responsabbiltà tiegħu, bil-karatteristiċi partikolari tiegħu. Dawn l-approċċi multipli nazzjonali rriżultaw fi proċeduri u prattiċi li jvarjaw. Din id-diversità tagħti lill-operaturi l-opportunità li jikkritikaw prattiċi li huma jikkunsidraw bħala diskriminatorji u li jfissru d-dubji tagħhom dwar ir-rilevanza tal-PKS, u b’hekk tonqsilhom it-tendenza li josservaw ir-regoli.

… u jillimita l-ambitu ta’ l-evalwazzjonijiet tal-Kummissjoni

56. Il-kompitu tal-Kummissjoni huwa li tevalwa u tissorvelja l-applikazzjoni tar-regoli tal-PKS mill-Istati Membri (57) u, b’mod partikolari, il-mod li bih iwettqu l-obbligi tagħhom biex jimplimentaw sistemi effettivi ta’ kontroll u spezzjoni. Ir-riżultati tal-ħidma tagħhom huma ppubblikati f’rapporti li joħorġu kull tliet snin (58).

57. Fin-nuqqas ta’ normi leġiżlattivi għad-dispożizzjoni tagħha, u minħabba li ma żviluppatx standards aċċettati minn kulħadd, il-Kummissjoni ma wettqitx evalwazzjonijiet ġenerali tas-sistemi f'posthom fl-Istati Membri. Il-ħidma tagħha ta' spezzjoni kellha t-tendenza li tiffoka fuq dawk il-proċeduri fis-sistemi nazzjonali li huma s-suġġett ta’ normi leġiżlattivi speċifiċi, bħala l-uniku mod biex jintlaħqu l-konklużjonijiet li huma vijabbli fi proċeduri legali. Madankollu, dan l-approċċ ma jippermettilhiex li tifforma opinjoni dwar l-effettività ġenerali tas-sistemi ta’ spezzjoni u kontroll li kull Stat Membru huwa obbligat jistabbilixxi skond it-termini tal-leġiżlazzjoni Komunitarja.

58. Min-naħa tagħha, il-Qorti użat l-istandards applikabbli għal kwalunkwe sistema ta’ kontroll (59) bħala l-bażi għall-evalwazzjoni tagħha ta’ l-effettività ta’ sistemi ta’ spezzjoni u kontroll tad-diversi Stati Membri miżjura. Dawn l-istandards jaqgħu taħt żewġ kategoriji kbar: dawk li jipprovdu pressjoni ta’ spezzjoni adegwata ġenerali u dawk li jassiguraw li l-ispezzjonijiet jiġu mmirati b’mod effettiv.

Il-pressjoni ta’ l-ispezzjoni hija diffiċli biex tiġi evalwata u mhux dejjem hija adegwata

59. Sabiex tkun effettiva, kull sistema ta’ kontroll teħtieġ livell minimu ta’ spezzjoni fiżika li jkollha l-mira li tiċċekkja fuq l-art jekk ir-regolamenti humiex qegħdin jiġu osservati. Dan il-livell għandu jiġi evalwat kemm mil-lat tal-kwantità, kif ukoll mil-lat tal-kwalità. Dan jeħtieġ definizzjoni tal-karatteristiċi minimi ta’ spezzjoni, monitoraġġ ta’ l-attività ta’ spezzjoni u testijiet tar-realtà u l-kwalità ta’ l-operazzjonijiet ta’ spezzjoni.

Nuqqas ta’ standards leġiżlattivi ġenerali għal spezzjonijiet

60. Kif imsemmi hawn fuq, il-kunċett ta’ spezzjoni m’huwiex definit fil-liġi Komunitarja. Għalhekk, it-terminu “spezzjoni” jista’ jirreferi ugwalment għal kontroll fuq liċenzja tas-sajd, li jieħu ftit minuti, jew għal operazzjoni li ssir tul bosta ġranet, li tinvolvi għadd numeruż ta’ spetturi, u li tinkludi spezzjoni eżawrjenti ta’ merkanzija, tagħmir tas-sajd u d-dokumentazzjoni kollha. Barra minn hekk, din is-sitwazzjoni tippermetii lil xi Stati Membri li fl-istatistiċi tal-kontroll tagħhom jinkludu spezzjonijiet li ma jkunux relatati direttament mal-konformità mad-dispożizzjonijiet dwar il-konservazzjoni tar-riżorsi, iżda li jkollhom x’jaqsmu ma’, per eżempju, kundizzjonijiet tas-saħħa jew tas-sigurtà.

61. Mhux kull kontroll irid ikun eżawrjenti sabiex ikun utli. Madankollu, sabiex kull spezzjoni tkun effettiva, skond in-natura tagħha, għandu jkollha ċerti karatteristiċi. Biex nieħdu eżempju, spezzjoni ta’ nżul fejn l-ispetturi ma jkunux preżenti mill-bidu sa l-aħħar ta’ l-operazzjoni u fejn huma ma jiċċekkjawx il-kontenuti ta’ l-istiva sa tmiem il-ħidma tagħhom, ma tistax tintuża bħala l-bażi għal opinjoni dwar il-preċiżjoni tal-kwantitajiet ta’ qbid iddikjarati.

62. Mhux l-Istati Membri kollha ddefinixxew proprjament il-kriterji meħtieġa għal kull wieħed mit-tipi ewlenin ta’ spezzjoni biex ikunu effettivi. Ma kienx qabel l-2007 li l-Kummissjoni ħadet pass bħal dan, billi ddefinixxiet il-kriterji li jridu jintlaħqu mill-ispezzjonijiet nazzjonali jekk iridu jiġu kkunsidrati b’dan il-mod fir-rapporti ta’ evalwazzjoni tagħha li jsiru kull tliet snin. Madankollu, id-dgħjufija tas-sistemi ta’ l-informazzjoni f'posthom fl-Istati Membri tista’ toħloq xi problemi fl-identifikazzjoni u fl-għadd ta’ l-ispezzjonijiet li jissodisfaw dawn il-kriterji.

Spezzjonijiet dokumentati b'mod fqir …

63. Id-dokumentazzjoni tajba ta' l-ispezzjonijiet hija essenzjali. L-ewwelnett, din tippermetti l-verifikazzjoni tal-kwalità u ta’ l-ambitu individwali tal-kontrolli mwettqa, u mbagħad issir fattur vitali f’dak li għandu x’jaqsam ma’ l-effettività ta’ kwalunkwe azzjoni meħuda f’każijiet ta’ ksur ta' regoli.

64. Ir-regolamenti Komunitarji ma jipprovdux forom ta’ spezzjoni mudell biex jintużaw mill-ispettorati kollha (60). Madankollu, fin-nuqqas ta’ prattika standardizzata, dan kellu jipprovdi trasparenza akbar u jiffaċilita l-kooperazzjoni bejn id-diversi korpi ta’ spezzjoni fl-Istati Membri kollha.

65. Fl-Istati Membri, il-verifika tal-Qorti identifikat id-dgħjufijiet li ġejjin fir-rigward tad-dokumentazzjoni tal-ħidma ta’ spezzjoni: a) fl-Italja, l-ispezzjonijiet kienu soġġetti li jiġu rappurtati biss jekk jinstab li kien hemm xi ksur ta' regoli, u fir-rapport kienet tiġi dettaljata biss ix-xhieda li tinkrimina; b) fi Franza, l-Italja, l-Olanda u r-Renju Unit ma kienx possibbli li mir-rapporti ta’ l-ispezzjonijiet jiġi aċċertat jekk ġewx issodisfati ċerti kundizzjonijiet essenzjali għall-effettività ta’ l-ispezzjoni (61), jew jekk ir-rapporti kienx fihom informazzjoni konfliġġenti.

… u mhux dejjem irreġistrati f’databases ċentralizzati

66. Huwa essenzjali li r-rapporti kollha ta’ spezzjoni jiġu reġistrati b’mod ċentralizzat f’database kompjuterizzata. Billi jiffaċilita l-proċess ta’ l-ittraċċar u l-użu tad-dejta, fih innifsu, dan jagħti lok għal evalwazzjoni globali ta’ l-attività ta’ spezzjoni, u tal-volum u r-riżultati tagħha b’mod partikolari.

67. F’dan il-qasam ukoll, il-liġi Komunitarja ma ddefinixxiet l-ebda obbligu jew standard, biex b’hekk ħalliet lil kull Stat Membru jiżviluppa (jew ma jiżviluppax) is-sistema ta’ l-għażla tiegħu.

68. Fiż-żmien li saru ż-żjarat ta’ verifika tal-Qorti, Spanja, Franza, l-Italja u r-Renju Unit ma kellhom l-ebda sistema ċentralizzata biex jirreġistraw ir-rapporti ta’ spezzjoni.

Il-kontroll tal-kwalità limitat

69. Sistema ta’ kontroll effettiva tiddependi fuq l-eżistenza ta’ sistema ta’ kontroll tal-kwalità li tipprovdi assigurazzjoni li l-ħidma mwettqa tikkonforma ma’ l-istandards applikabbli dwar is-suġġett. Għalkemm il-pajjiżi kollha miżjura jirrevedu l-ħidma li tirriżulta f’sanzjonijiet proposti, ir-reviżjoni ta’ rapporti oħrajn ta’ spezzjoni ma teżistix, u dan jimpedixxi l-identifikazzjoni ta’ ċerti anomaliji fl-ispezzjoni u jimpedixxi milli t-teħid ta' azzjoni ta’ rimedju.

70. F’ħamsa mis-sitt Stati Membri miżjura, il-Qorti innotat każijiet fejn instab ksur ta' regoli iżda l-azzjoni ta’ segwitu msemmija fil-proċeduri ma kinitx ittieħdet, u r-raġunijiet għal din id-deċiżjoni ma kinux ġew iddokumentati. Fis-sitt Stat Membru, l-Italja, din il-possibilità ma kinitx teżisti, peress li l-ispezzjonijiet jiġu dokumentati biss jekk jinstab li kien hemm xi tip ta’ ksur ta' regoli.

In-numru ta’ spetturi kultant ma jkunx adegwat

71. In-numru ta’ spetturi u l-proporzjon ta’ l-attività tagħhom dedikata għat-tiswir ta’ politika tas-sajd għandhom ikunu suffiċjenti biex jipprovdu volum sodisfaċenti ta’ spezzjonijiet u jikkostitwixxu preżenza ta’ deterrent. Madankollu, m’huwiex possibbli li jiġu stabbiliti normi universali dwar dan l-aspett, minħabba varjazzjonijiet f’ċirkostanzi lokali (62).

72. Madankollu, sa l-aħħar tal-verifika, l-insuffiċjenza tal-volum ta’ attività ta’ spezzjoni ġiet rikonoxxuta jew irreġistrata f’bosta Stati Membri: a) fi Spanja, il-ħidma mwettqa fl-2003 mill-awtoritajiet nazzjonali evalwat in-numru meħtieġ ta’ spetturi bħala 139, filwaqt li fl-2006, iċ-ċifra kienet 91; b) fid-Danimarka u fir-Renju Unit (fl-Ingilterra u Wales), ir-rata ta’ attendenza mill-ispetturi kienet definittivament inadegwata; kull tim ta’ żewġ spetturi, bħala medja, kien inkarigat rispettivament minn 11 u 10 postijiet ta’ nżul, li jintużaw bosta drabi f’ġurnata.

73. Fi Franza u fl-Italja, b’kuntrast għal dan, ma kienx possibbli li jiġi ffurmat ġudizzju dwar il-volum ta’ l-attività dedikata għat-tiswir ta’ politika tas-sajd minn xi unitajiet ta’ spezzjoni. Fil-fatt, dawn l-unitajiet wettqu dmirijiet ta’ kontroll f’oqsma oħra u ma kellhomx għodda analitika adegwata u b’hekk ma setgħux jipprovdu informazzjoni preċiża u verifikabbli dwar l-attivitajiet ta’ kontroll tas-sajd tagħhom (ara l-paragrafu 83).

Nuqqas li jiġu ottimizzati l-attivitajiet ta’ spezzjoni

74. Barra minn pressjoni ta’ spezzjoni totali adegwata, l-effettività ta’ sistema ta’ kontroll teħtieġ l-aħjar użu tar-riżorsi disponibbli.

Aċċess ristrett għad-dejta meħtieġa għall-ipprogrammar u l-għażla ta’ mira ta’ spezzjoni

75. Għarfien tajjeb tad-diversi attivitajiet ta’ sajd, l-atturi involuti, il-ksur ta' regoli misjub u l-penali imposti fil-passat huwa essenzjali sabiex tkun stabbilita analiżi tar-riskju tajba, tkun definita strateġija ta’ kontroll adattata u jitħejja programm rilevanti.

76. Bl-istess mod, fil-livell operazzjonali, l-effettività ta’ l-ispezzjonijiet tiddependi fuq l-abbiltà ta’ l-ispetturi li jagħżlu mill-miri ta’ kontroll potenzjali differenti, dik li hija l-aktar interessanti minħabba l-karatteristiċi tagħha (63). Sabiex jinkiseb dan, iż-żamma ta’ databases li fihom id-diversi tipi ta’ informazzjoni u dejta affidabbli, kompleta u aġġornata hija essenzjali. Fl-aħħarnett, kull spettur għandu jkollu aċċess dirett immedjat għalihom mill-post fejn issir l-ispezzjoni.

77. F’xi każijiet, xi Stati Membri ma kellhom l-ebda sistema ta’ informazzjoni għall-ġbir, l-arkivjar u l-irkupru tad-dejta: a) l-ebda database ta’ spezzjoni fl-Italja u limitata wisq fi Franza; b) sistema ta’ reġistrazzjoni tal-qbid li ma setgħetx tipprovdi dejta rilevanti; fi Franza, per eżempju, ma kienx possibbli li tinżamm informazzjoni dwar il-volumi ta’ nżul mill-port.

78. F’każijiet oħrajn, is-sistemi ma kinux aċċessibbli għall-persunal kollu li seta’ ġie bżonnhom: a) fi Spanja, Franza, l-Italja u r-Renju Unit, l-ispetturi ma kellhomx aċċess dirett għal dejta dwar il-qbid u/jew tal-VMS mill-bażijiet operattivi tagħhom; b) l-ispetturi, fl-ebda pajjiż ma kellhom aċċess operattiv dirett għad-dejta reġistrata minn Stati Membri oħrajn (informazzjoni dwar qabdiet li tniżżlu f’pajjiż ieħor, pożizzjonijiet tal-VMS ta’ bastimenti barranin qabel ma dawn daħlu f’ibħra fil-ġurisdizzjoni nazzjonali ta’ l-ispetturi, eċċ.).

Programmar strateġiku u miri tattiċi inadegwati

79. Il-biċċa l-kbira ta' l-Istati Membri ma wettqux analiżi tar-riskju li twassal għal dokument ta’ strateġija formali li jidentifika l-prijoritajiet ta’ spezzjoni u li jista’ jintuża bħala l-bażi għal allokazzjoni razzjonali tar-riżorsi, b’mod partikolari fir-rigward ta’ l-aspett ta' l-ispiża/benefiċċju ta’ l-ispezzjonijiet. Saħansitra fejn kienu jeżistu programmi ta’ spezzjoni ġenerali, dawn mhux dejjem kienu jispeċifikaw ir-riżorsi li għandhom jintużaw u l-objettivi kwantifikati li jridu jiġu osservati.

80. F’din is-sitwazzjoni, m’huwiex possibbli li jiġi assigurat bilanċ korrett bejn it-tip tar-riżorsi użati, il-kompiti ta’ spezzjoni programmati u r-riskji inerenti prinċipali ta’ l-attivitajiet tas-sajd imwettqa fiż-żona li għaliha huwa responsabbli Stat Membru partikolari. Fi Spanja, fiż-żewġ reġjuni miżjura, ġie nnotat li parti kbira ta’ l-ispezzjonijiet ikkonċentraw fuq attivitajiet tas-sajd b’rata relattivament baxxa ta’ ksur ta' regoli.

81. Fil-livell operattiv, in-nuqqas ta’ mira rilevanti ta’ l-ispezzjonijiet għarraq l-effiċjenza ta’ l-ispezzjonijiet. Fir-Renju Unit, instab li l-ispetturi żiedu l-ispezzjonijiet tal-bastimenti fejn ma seta’ jinstab l-ebda ksur ta' regoli, waqt li fl-istess ħin, bastimenti xejn anqas attivi u mdaqqsa qatt ma kienu ġew spezzjonati.

82. Madankollu, it-twettiq ta’ spezzjonijiet integrati li jinkorporaw il-verifika tad-dejta tal-kontabilità kummerċjali, eż. fi spezzjonijiet konġunti flimkien ma’ l-amministrazzjoni tat-taxxa, deher li kien qiegħed ikun effettiv f’bosta pajjiżi, bħad-Danimarka, l-Olanda u r-Renju Unit. Fil-fatt, dawn l-ispezzjonijiet kixfu inkonsistenzi bejn id-dejta mibgħuta lill-amministrazzjonijiet tas-sajd u d-dejta dwar l-amministrazzjoni, b’mod partikolari f’dawk in-negozji li ħalltu attività ta’ sajd ma’ dik ta’ l-ewwel xerrej. Madankollu, fin-nuqqas ta’ rekwiżiti statutarji dan l-approċċ għadu wieħed marġinali.

… kultant ikkumplikati minn korpi multipli ta’ spezzjoni

83. Il-multipliċità tal-korpi li jispezzjonaw tista’ żżid ir-riskju ta’ xogħol doppju jew ta’ qasam ta’ attività li jaqa’ fi “blind spot” meta l-oqsma ta’ l-operazzjonijiet tagħhom jiġu allokati, u tista’ twassal għal strutturi riġidi li jillimitaw l-ambitu għall-użu mill-ġdid b’mod effettiv tar-riżorsi ta’ spezzjoni fid-dawl ta’ prijoritajiet li jinbidlu: a) fi Franza, tmien direttorati tal-gvern minn ħames ministeri kienu involuti fis-sistema ta’ spezzjoni u infurzar mingħajr ma l-awtorità responsabbli, il-Ministeru tas-Sajd, kellha mezzi diretti ta’ kontroll fuq l-entitajiet li fuqhom kienet tiddependi u li hija kienet responsabbli biex tikkoordina l-attivitajiet u r-riżorsi tagħhom; b) fi Spanja kien hemm trikkib tar-responsabbiltajiet għal spezzjoni ta’ l-attivitajiet tas-sajd ta’ bastimenti li joperaw kemm f’ibħra interni (64) kif ukoll f’dawk esterni; barra minn hekk, merkanzija mniżżla l-art minn bastiment li jopera f’ibħra esterni setgħet tiġi spezzjonata darbtejn fl-istess post u fl-istess ħin, minn spetturi nazzjonali bħala operazzjonijiet ta’ żbark u minn spetturi reġjonali bħala l-ewwel bejgħ; c) fi Franza u l-Italja, l-awtoritajiet nazzjonali ma kinux f’pożizzjoni li jevalwaw b’mod preċiż ir-riżorsi finanzjarji, umani u materjali iddedikati għal spezzjoni tas-sajd; in-nuqqas ta’ għarfien ta’ din l-informazzjoni proprjament jillimita l-ambitu għall-allokazzjoni tar-riżorsi mill-ġdid.

L-ebda monitoraġġ ta’ prestazzjoni fir-rigward ta’ spezzjonijiet

84. Il-kejl tal-prestazzjoni huwa wieħed mill-komponenti bażiċi ta’ sistema ta’ spezzjoni effettiva. Jeħtieġ li indikaturi jitpoġġew f'posthom sabiex tkun tista’ tiġi evalwata l-kwalità tas-sistema ta’ kontroll ġenerali, kif ukoll il-validità ta’ l-approċċi meħuda f’oqsma individwali.

85. Fost l-Istati Membri studjati, kien wieħed biss li żviluppa indikatur tal-prestazzjoni veru, iżda l-kwalità ta’ l-indikatur kien affettwata mid-dgħjufija tas-sistema għall-monitoraġġ ta’ l-ispezzjonijiet (65). F’każijiet oħrajn, l-indikaturi ta’ l-evalwazzjoni applikaw biss attività operazzjonali ġenerali mkejla (66) u ma pprovdew l-ebda informazzjoni dwar reġjuni jew attivitajiet ta’ sajd speċifiċi. Għaldaqstant, ma kienx possibbli li tiġi ffurmata opinjoni rigward l-effettività ta’ attività ta’ kontroll u spezzjoni.

L-Aġenzija Komunitarja tal-Kontroll tas-Sajd (Vigo), strument ta’ koordinazzjoni b’setgħat limitati

86. L-Aġenzija Komunitarja għall-Kontroll tas-Sajd, bil-kwartieri ġenerali tagħha f’Vigo (Spanja), inħolqot biex torganizza l-koordinazzjoni operattiva ta’ kontroll tas-sajd u attivitajiet ta’ spezzjoni mill-Istati Membri u biex tassistihom ħalli jikkoperaw sabiex jikkonformaw mar-regoli tal-Politika Komuni tas-Sajd sabiex tiġi assigurata l-applikazzjoni effettiva u uniformi tagħha (67). Kuntrarju għal dak li jista’ jissuġġerixxi isimha, l-Aġenzija m’għandha l-ebda setgħa tagħha stess fir-rigward tal-kontroll tas-sajd.

87. Ladarba l-ewwel programm ta’ ħidma adottat mill-Aġenzija kien il-programm għall-2007, għadu kmieni wisq biex jiġi ġġudikat l-impatt eventwali ta’ l-attivitajiet tagħha fuq id-diversi dgħjufijiet identifikati matul il-verifika. Madankollu, huwa diġà possibbli li dak li jkun jiddispjaċih għall-fatt li s-setgħa ta’ 'l hekk imsejħa spetturi tal-Komunità (68) hija limitata għal azzjoni fuq il-baħar u li l-kooperazzjoni fir-rigward tas-segwitu u l-penalizzar ta’ l-offiżi taqa’ barra mill-qasam ta’ kompetenza ta’ l-Aġenzija.

Ħafna drabi s-sistemi għas-segwitu tal-ksur ta' regoli u għall-impożizzjoni tas-sanzjonijiet ma jkunux xierqa

88. Sistema effettiva biex jiġi segwit ksur ta' regoli u biex jiġu imposti penali tissoponi li kull offiża preżunta tiġi indirizzata u li meta tiġi imposta penali, din isservi bħala deterrent. Dan japplika bl-istess mod kemm għal ksur ta' regoli minn operaturi soġġetti għall-ġurisdizzjoni ta’ l-awtoritajiet nazzjonali kif ukoll għal ksur ta' regoli mill-Istati Membri, li n-nuqqasijiet tagħhom ikunu ġew identifikati mill-Kummissjoni.

B’mod ġenerali, is-sistemi nazzjonali m’humiex stretti biżżejjed

89. Sistemi nazzjonali biex jiġu segwiti offiżi u biex jiġu imposti penali għandhom, skond il-liġi Komunitarja, jassiguraw li kull ksur ta' regoli ikun soġġett għal proċeduri ta’ segwitu xierqa li jwasslu, jekk ikun hemm bżonn, għal penali ta’ deterrent (69). Id-dgħjufijiet kemm fil-livell proċedurali kif ukoll fis-sanzjonijiet imposti huma ostakolu għall-osservanza ta’ dan l-obbligu.

L-azzjonijiet ta’ segwitu kultant ikunu limitati għal raġunijiet legali jew proċedurali

90. F’xi każijiet, il-proċeduri applikabbli ma jiġux implimentati minħabba li dawn ikunu meqjusin mill-awtoritajiet responsabbli bħala għaljin wisq, jew inkella ma jiġux applikati għal raġunijiet legali, u dan jimpedixxi kwalunkwe kundanna: a) fir-Renju Unit u b’mod aktar speċifiku fl-Ingilterra u Wales, ma hemm l-ebda sistema ta’ sanzjonijiet amministrattivi, waqt li d-deċiżjonijiet għas-segwitu ta’ każ huma soġġetti għal stima ta’ “interess pubbliku”, b’mod partikolari, dwar jekk il-proporzjon bejn l-ispiża tal-proċedura u l-penali applikabbli huwiex meqjus bħala għoli ħafna. Għalhekk, 90 % (70) tal-ksur ta' regoli identifikati fl-2005 ma kinux segwiti permezz tal-Qrati u wasslu biss għal twissija mill-ispettorat; b) fi Franza, għal raġunijiet legali, anomaliji identifikati fir-reġistrazzjoni tad-dejta dwar il-qbid ma ġewx mgħoddija lill-ispetturi sabiex ikunu jistgħu jsiru l-proċeduri ġudizzjali possibbli (ara l-paragrafu 35).

Informazzjoni inkompleta dwar sanzjonijiet u storja preċedenti

91. F’bosta Stati Membri miżjura, m’hemm l-ebda repożitorju ċentrali kompjuterizzat għall-informazzjoni kollha relatata ma’ offiżi tas-sajd u dawk li jikkommettuhom. Għal din ir-raġuni, l-awtoritajiet tal-prosekuzzjoni ma jistgħux jibbażaw id-deċiżjoni tagħhom fuq l-għarfien sħiħ ta’ l-istorja preċedenti. Barra minn hekk, minħabba n-nuqqas ta’ informazzjoni dwar il-penali mogħtija għal kull tip ta’ offiża, m’huwiex possibbli li tiġi evalwata l-effettività ta’ l-attivitajiet ta’ spezzjoni, u dak l-istess nuqqas huwa għalhekk impediment għal ippjanar strateġiku tajjeb u għal immirar xieraq ta’ l-ispezzjonijiet (ara l-paragrafu 63). Fi Spanja, Franza, l-Italja u r-Renju Unit m’hemm l-ebda database li tinkludi s-sanzjonijiet kollha imposti fil-qasam tas-sajd. Fid-Danimarka, din ilha teżisti biss mill-2004.

Nuqqas ta’ integrazzjoni u armonizzazzjoni fil-livell Komunitarju

92. In-nuqqas ta’ integrazzjoni u armonizzazzjoni Komunitarja ddgħajjef l-effettività tas-sanzjonijiet. Diffikultà inizjali hija biex tiġi applikata b’mod effettiv il-penali mogħtija lil ċittadin barrani ladarba dan jaqbeż il-limiti tal-ġurisdizzjoni ta’ l-Istat li fih tkun saret l-offiża. Diffikultà oħra, jew saħansitra impossibilità, hija dik ta’ l-awtoritajiet f’pajjiż partikolari, illi jikkunsidraw il-ksur ta' regoli rreġistrat minn Stat Membru ieħor, sew għal raġunijiet ta’ aċċess għall-informazzjoni kif ukoll għal raġunijiet legali.

93. Il-Kunsill kellu jfassal katalgu ta’ miżuri li jridu jiġu applikati mill-Istati Membri fir-rigward ta’ ksur ta' regoli serju (71), iżda s’issa din għadha ma nħolqitx. Sal-lum, il-Kummissjoni għadha ma ppreżentatx proposta għal dan il-għan lill-Kunsill.

Skond il-Kummissjoni, b’mod ġenerali, il-penali huma deterrent insuffiċjenti

94. Madankollu, saħansitra mingħajr għodod preċiżi, il-Kummissjoni setgħet tikkonkludi b'mod ġenerali li s-sanzjonijiet imposti ma kinux deterrent tajjeb. Hija stqarret dan pubblikament li l-ammont imħallas mill-industrija tas-sajd bħala konsegwenza tas-sanzjonijiet imposti huwa bejn wieħed u ieħor ugwali għal 2 minn elf tal-valur ta' l-inżul. Stqarret ukolli li tali ammont iġib miegħu r-riskju li l-industrija tas-sajd tista’ tqis il-penali imposti għall-ksur ta' regoli tar-regoli tal-PKS sempliċiment bħala spiża ta’ l-operat ordinarju għall-intrapriża u ma tara l-ebda inċentiv reali biex tkun konformi (72).

Il-mezzi biex tiġi applikata pressjoni kontra l-Istati Membri huma effettivi biss fuq bażi ta' eċċezzjoni

95. Bil-għan li ġġiegħel lill-Istati Membri jirrispettaw l-obbligi tagħhom, il-Kummissjoni tista’ jew ikollha rikors għall-Qorti tal-Ġustizzja u l-proċedura ġenerali għal nuqqas ta' twettiq ta' obbligu, jew tista’ tuża waħda mill-proċeduri speċifiċi għall-PKS. Madankollu, kull waħda minn dawn il-proċeduri għandha karatteristiċi li jagħmluha diffiċli biex tintuża u hija effettiva biss fuq bażi ta' eċċezzjoni.

Il-proċeduri għal nuqqas ta’ twettiq ta’ obbligu huma twal, ineffiċjenti u effettivi biss f’każijiet ta' eċċezzjoni …

96. Il-proċeduri għal nuqqas ta’ twettiq ta’ obbligu huma twal b’mod inerenti. Fil-fatt, qabel jasal għand il-Qorti tal-Ġustizzja, in-nuqqas osservat għandu jkun is-suġġett ta’ avviż formali, imbagħad ta’ opinjoni raġunata. Kull wieħed minn dawn l-istadji mhux biss jeħtieġ ħidma preparatorja estensiva u konsultazzjoni formali bejn id-dipartimenti rilevanti tad-DĠ Sajd, iżda wkoll jinvolvi s-servizz legali tal-Kummissjoni. Id-dewmien inerenti f’kull wieħed minn dawn il-kompiti jaggrava ruħu minħabba l-fatt li deċiżjonijiet dwar ksur ta' regoli jittieħdu mill-Kummissjoni darba waħda biss kull tliet xhur. B’kollox, kemm għas-sajd kif ukoll għal oqsma oħrajn, il-proċeduri għal nuqqas ta’ twettiq ta’ obbligu jieħdu bosta snin biex jitwettqu.

97. Barra minn hekk, proċeduri għan-nuqqas fl-implimentazzjoni ta’ proċeduri ta’ kontroll, spezzjoni jew sanzjonijiet jeħtieġu volum sinifikanti ta’ ħidma ta’ spezzjoni min-naħa tal-Kummissjoni. Minħabba n-nuqqas ta’ kriterji ta’ evalwazzjoni li jistgħu jiġu vverifikati faċilment, il-Kummissjoni se jkollha żżid il-volum ta’ evidenza sabiex turi li n-nuqqas huwa kemm ġenerali kif ukoll permanenti. Dan jeħtieġ għadd numeruż ta’ missjonijiet, speċjalment peress li fil-prattika, l-ispetturi tal-Kummissjoni ma jistgħux jirreġistraw ksur ta' regoli b’mod uffiċjali mingħajr il-preżenza ta’ spetturi nazzjonali. Kollox ma’ kollox, id-daqs tal-kompitu fil-fatt jagħmilha diffiċli biex jiġu segwiti aktar minn każ wieħed ta’ dan it-tip fl-istess ħin (73).

98. Fl-aħħarnett, sentenza ta’ nuqqas ta’ twettiq ta’ obbligu (74) fiha nfisha m’hijiex effettiva, peress li l-obbligu ta’ l-Istat Membru huwa limitat li jieħu l-miżuri meħtieġa biex jesegwixxi s-sentenza. Sabiex tirriżulta f’penali finanzjarja, l-ewwel sentenza għandha tiġi segwita minn sentenza oħra (75), għal nuqqas ta’ implimentazzjoni tad-dispożizzjonijiet ta’ l-ewwel waħda. Għal dan il-għan, il-Kummissjoni għandha tipprovdi evidenza li n-nuqqas kompla mingħajr l-ebda interruzzjoni minn mindu ngħatat l-ewwel sentenza.

99. Fil-prattika, fil-qasam tas-sajd, kien hemm każ wieħed biss li fih Stat Membru partikolari intalab iħallas penali finanzjarja (76). Is-sentenza in kwistjoni ngħatat fl-2005 għal nuqqas ta’ konformità ma’ sentenza ta’ l-1991 dwar każ li fih l-ewwel ksur ta' regoli kien ġie reġistrat fl-1984, 21 sena qabel.

100. Madankollu, l-impatt ta’ din id-deċiżjoni waħdanija kien importanti ħafna. Hija ppermettiet lill-awtoritajiet nazzjonali li fi żmien ftit xhur jimponu l-introduzzjoni u l-applikazzjoni ta’ għadd numeruż ta’ proċeduri li qabel ma kinux jeżistu jew inkella kellhom nuqqasijiet, minkejja l-fatt li kienu obbligatorji għal ħafna snin, mhux biss fil-pajjiż immultat iżda wkoll fl-Istati Membri l-oħrajn li kontra tagħhom għaddejin proċeduri simili.

… u proċeduri speċifiċi limitati li diffiċli jiġu implimentati …

101. Waħda mil-linji ta’ azzjoni speċifiċi disponibbli għall-Kummissjoni hija l-possibilità li jittieħdu passi preventivi (77) fejn ikun hemm riskju li l-attivitajiet tas-sajd joħolqu theddida serja għall-konservazzjoni ta' riżorsi. Iżda d-diffikultà li tinġabar l-evidenza meħtieġa u li jiġi osservat il-prinċipju tal-proporzjonalità sa issa żammet lill-Kummissjoni milli tieħu t-tali azzjoni, speċjalment peress li l-effett ta’ tali deċiżjoni jkun limitat, b’perjodu massimu ta’ applikazzjoni ta’ sitt xhur.

102. Mill-banda l-oħra, fejn jinstab li l-kwoti preċedenti nqabżu (78), il-Kummissjoni għandha s-setgħa li tnaqqas l-opportunitajiet tas-sajd futuri ta’ l-Istat Membru li jwettaq l-offiża (79). Din il-possibilità teħtieġ lill-Kummissjoni li tikseb evidenza suffiċjenti li turi li ċ-ċifri tal-qbid finali sottomessi mill-Istati Membri huma żbaljati. Fil-prattika kien possibbli li din id-dispożizzjoni tiġi implimentata darba biss (80), fuq il-bażi ta’ informazzjoni miksuba fi spezzjonijiet nazzjonali ta’ wieħed mill-Istati Membri sanzjonati.

103. Il-Kummissjoni m’għandhiex il-possibilità li tissospendi għajnuna allokata lil Stat Membru taħt il-PKS f’każ li jonqos milli japplika r-regoli ta’ kontroll.

104. Barra minn hekk, qatt ma evalwat il-punt safejn l-Istati Membri implimentaw l-obbligu impost fuqhom biex jirkupraw għajnuna mogħtija skond il-fondi strutturali tas-sajd minn benefiċjarji li ma jikkonformawx mar-regoli tal-PKS (81).

… li jippermettu li nuqqasijiet serji jippersistu fl-Istati Membri

105. Fl-aħħarnett, minħabba d-dgħjufijiet li għadhom kif ġew deskritti fis-sistema ta’ sanzjonijiet, m’huwiex sorprendenti li l-Qorti setgħet issib nuqqasijiet serji fl-applikazzjoni mill-Istati Membri tal-miżuri mmirati għall-amministrazzjoni sostenibbli tar-riżorsi tas-sajd, ukoll jekk il-Kummissjoni kienet ilha konxja ta’ din is-sitwazzjoni għal bosta snin.

106. Din is-sitwazzjoni hija marbuta wkoll mal-fatt li, wara r-rapporti ta’ spezzjoni tagħha, il-Kummissjoni ma teħtieġx b’mod formali mill-awtoritajiet nazzjonali li jikkummentaw dwar id-difetti misjuba u, fejn xieraq, jippreżentaw pjan ta’ azzjoni biex jikkoreġu t-tali difetti.

Il-kuntest tal-kontroll: il-kapaċità żejda tipperikola l-konformità mar-regoli u l-effettività tal-kontrolli

107. Minbarra d-dgħjufijiet deskritti hawn fuq, l-effettività tas-sistemi ta’ spezzjoni u kontroll hija mxekkla mill-eżistenza ta’ riskju inerenti għoli ħafna assoċjat ma’ l-eżistenza tal-kapaċità żejda b’mod eċċessiv. Fil-fatt din is-sitwazzjoni hija inċitament qawwi għall-industrija tas-sajd biex ma jiġux osservati r-regolamenti u taħt l-istess kundizzjonijiet, l-uniku mod li bih jistgħu jinkisbu kontrolli effettivi huwa billi jiġu miżjuda r-riżorsi ta’ spezzjoni u l-pressjoni tal-kontrolli. Għalkemm is-sitwazzjoni ilha magħrufa għal ħafna snin, hija ma ġietx indirizzata b’mod effettiv.

Il-kapaċità żejda, fattur ta’ riskju kbir u n-nuqqas ta’ azzjoni Komunitarja

108. Il-kapaċità żejda tista’ tiġi definita bħala l-kapaċità tal-qbid żejjed tal-flotta meta mqabbel mal-livell ta’ qbid li jippermetti lir-riżorsa tiġi sfruttata b’mod sostenibbli. Minkejja d-diffikultajiet fil-kejl ta’ dan, is-sejba ta’ kapaċità żejda fil-flotta tal-Komunità hija enfasizzata fil-Green Paper (82). Skond il-Kummissjoni, huwa ċar li, fi kwalunkwe eventwalità, bħalissa l-flotta hija kbira żżejjed u li t-tnaqqis neċessarju tal-mortalità minħabba s-sajd għall-immaniġġjar prudenti tal-ħażniet għandu jkun madwar 40 % u f’ħafna każijiet ħafna ogħla minn hekk.

Il-kapaċità żejda twassal għal sajd eċċessiv

109. Il-kapaċità żejda hija fattur ewlieni li jwassal għas-sajd żejjed. Hija tinfluwenza l-imġiba ta’ l-industrija u l-leġiżlatur, billi tnaqqas il-profitabilità ta’ l-intrapriżi fis-settur, li għandhom juru l-ispejjeż assoċjati mal-kapaċità żejda tal-mezzi ta’ produzzjoni tagħhom.

110. L-industrija tas-sajd hija esposta għat-tentazzjoni li tisfrutta sa l-aħħar il-bastimenti kbar iżżejjed tagħha u li tistad aktar mil-limiti awtorizzati. Hemm riskju li dawn ma jiddikjarawx il-qabdiet tagħhom jew li jispiċċaw jarmu l-parti bl-inqas profitt minn fuq il-bastiment għal ġol-baħar (ara l-paragrafu 25).

111. Meta l-Kunsill tal-Ministri jadotta l-QTP u l-kwoti huwa jkun qed jaġixxi bħala arbitru bejn interessi diverġenti għal żmien qasir, ambjentali minn banda waħda u soċjo-ekonomiċi mill-banda l-oħra. Meta jagħmel dan, huwa jista’ jawtorizza kwantitajiet ta’ qbid li jkunu ogħla minn dawk rakkomandati mix-xjenzjati (ara Tabella 3), bil-għan li jħares l-interessi soċjali u ekonomiċi immedjati ta’ dawk impjegati fl-industrija. Barra minn hekk, l-għażliet tal-Kunsill isiru mingħajr ma bl-ebda mod issir evalwazzjoni oġġettiva ta’ kif il-livelli ta’ qbid ser ikollhom impatt fuq kwalunkwe minn dawk l-interessi.

Tabella 3

Eżempji ta’ differenzi bejn opinjonijiet xjentifiċi u l-QTP

Merluzz Baħar tat-Tramuntana Aringa Baħar tat-Tramuntana Żgombru Baħar tat-Tramuntana Merlangu Baħar tat-Tramuntana Opinjoni xjentifika 2006 (tunnellati) 0 < 425 000 < 18 000 < 17 300 QTP 2006 (tunnellati) 23 205 454 751 42 727 23 800 Opinjoni xjentifika 2007 (tunnellati) 0 < 245 000 < 18 000 < 15 100 QTP 2007 (tunnellati) 19 957 341 063 42 727 23 800

Il-falliment ta’ politiki preċedenti dwar it-tnaqqis tal-kapaċità

112. L-ewwel azzjoni mmirata li tnaqqas il-kapaċità żejda fil-flotta Komunitarja tmur lura għall-1986, id-data li fiha ġie tpoġġa f'postu l-ewwel Programm ta’ Gwida Multi-Annwali (MAGP). Dan kien segwit minn tliet programmi oħrajn simili li jistabbilixxu l-limiti massimi għal kapaċità jew sforz (83) għal diversi segmenti tal-flotta tal-Komunità. Madankollu, l-effetti mħallta ta’ l-objettivi modesti żżejjed, problemi fl-amministrazzjoni u fl-użu ta’ fondi strutturali għall-bini u l-immodernizzar tal-vapuri wasslu għall-falliment ta’ dawn il-programmi. Dan wassal lill-Kummissjoni biex tabbanduna dan l-approċċ mill-2003 'l quddiem.

Approċċ li issa huwa essenzjalment bbażat fuq il-limitazzjoni ta' l-isforzi tas-sajd

113. Bir-riforma tal-PKS fl-2002, il-Komunità Ewropea ċediet il-poteri tagħha lill-Istati Membri fir-rigward tat-tnaqqis tal-kapaċità tas-sajd u llimitat ruħha għal dispożizzjonijiet li l-għan tagħhom kien li jikkontrollaw l-isforz tas-sajd.

Abbandun ta’ l-objettiv tal-Komunità li tnaqqas il-kapaċità tas-sajd

114. L-objettivi tat-tnaqqis tal-kapaċità ġew sostitwiti mill-kunċett tal-limiti massimi ta’ referenza li huma espressi f’unitajiet ta’ kapaċità u li jikkostitwixxu livelli massimi li l-flotot nazzjonali ma jistgħux jaqbżu. Dawn il-limiti ġew stabbiliti fuq il-bażi ta' livelli storiċi u jitnaqqsu biss f’każijiet fejn il-bastimenti jiġu rtirati mill-flotta b’għajnuna Komunitarja. Is-sistema ma tobbligax u lanqas ma tinkoraġġixxi lill-Istati Membri biex inaqqsu l-kapaċità żejda tagħhom.

It-tnaqqis fl-isforz tas-sajd mhux bilfors jirriżulta fi tnaqqis tal-kapaċità

115. L-azzjoni Komunitarja issa hija diretta b'mod essenzjali lejn il-limitazzjoni ta' l-isforz tas-sajd. Peress li dan ta' l-aħħar huwa definit bħala r-riżultat tal-kapaċità (f’GT jew kW) immultiplikata bl-attività (ġranet fuq il-baħar). Tnaqqis fih jista’ jinkiseb sempliċiment bit-tnaqqis ta’ wieħed minn dawn il-fatturi, l-attività. F’dan il-każ, il-kapaċità żejda jibqa’ jkollha effett dirett fuq il-profitabilità ta’ l-industrija tas-sajd, li tista’ tiġiha t-tentazzjoni li tagħmel tajjeb għall-attività mnaqqsa tagħha billi żżid il-produttività tagħha u tinvesti f’tagħmir teknoloġiku, bħal tagħmir tas-sajd sonari jew tagħmir tas-sajd ieħor aktar effiċjenti, li de facto se jżid il-kapaċità tas-sajd effettiva tagħha.

Mekkaniżmi li huma diffiċli li jiġu ċċekkjati

116. Il-mekkaniżmi statutarji għal-limitazzjoni ta’ l-isforz tas-sajd japplikaw għal numru dejjem akbar ta’ attivitajiet tas-sajd, li jagħmlu l-implimentazzjoni u l-kontroll tagħhom dejjem aktar kumplessi u problematiċi.

117. Barra minn hekk, il-kejl tal-kapaċità tas-sajd f’termini ta’ tunnellaġġ (GT) u l-qawwa tal-magna (kW) għandu żewġ dgħjufijiet kbar. Waħda hija l-inadegwatezza ta’ l-unitajiet standard użati biex jevalwaw il-kapaċità vera tal-qbid, u b’mod speċjali l-profitti tal-produttività assoċjati mat-teknoloġija avvanzata, li, skond il-Kummissjoni, jistgħu jkunu bejn 1 u 3 fil-mija fis-sena, jew saħansitra aktar f’xi attivitajiet ta’ sajd (84). L-oħra ġejja mid-diffikultà tal-kejl propju tad-dejta li tikkorrespondi ma’ dawn iż-żewġ unitajiet ta’ kejl (85) b’mod konsistenti u preċiż.

118. Kull Stat Membru għandu jibgħat ukoll rapport annwali lill-Kummissjoni dwar l-isforzi li huwa uża biex jikseb bilanċ sostenibbli bejn il-kapaċità tas-sajd u l-opportunitajiet tas-sajd (86). Madankollu, kienu biss uħud minnhom li ppreżentaw evalwazzjoni tas-sitwazzjoni tagħhom f’termini ta’ kapaċità żejda. Barra dan, Stati differenti jużaw approċċi metodoloġiċi differenti. Konsegwentement, il-Kummissjoni m’għandhiex stampa preċiża ta' l-iżbilanċi li jeżistu u, s'issa, għadha ma vverifikatx il-kwalità ta' l-evalwazzjonijiet provduti.

Hemm riskju li l-għajnuna Komunitarja tista’ twassal għal żjiediet fil-kapaċità

119. Il-Fond Ewropew għas-Sajd (FES) il-ġdid jagħti għajnuna għat-tiġdid tal-magni tal-bastimenti tas-sajd, sakemm l-evalwazzjoni tal-magna l-ġdida tkun, skond iċ-ċirkostanzi, inqas minn jew ugwali għall-magna l-qadima. Meta wieħed iqis il-problemi tal-monitoraġġ tal-kilowatts, dispożizzjoni bħal din tista’, fil-fatt, twassal għal żjieda reali fil-kapaċità tas-sajd.

120. Bħala konklużjoni, il-politiki tal-Komunità ma setgħux itemmu l-kapaċità żejda sinifikanti fil-flotta Ewropea (87). Is-sistema preżenti li wieħed jgħaddi r-responsabbiltà għall-amministrazzjoni tal-kapaċità f’idejn l-Istati Membri u li l-azzjoni Komunitarja tkun iffukata fuq il-limitazzjoni ta’ l-isforz tas-sajd ma tinkludi l-ebda miżura ta’ restrizzjoni li tista’ twassal għal tnaqqis f’din il-kapaċità żejda. Il-problema ta' kapaċità żejda għaldaqstant tidher li x'aktarx ser tippersisti fis-snin li ġejjin u se jibqa’ jkollha effett fuq il-konformità mar-regoli tal-PKS b’mod ġenerali, u fuq il-QTP u l-kwoti b’mod partikolari.

KONKLUŻJONIJIET U RAKKOMANDAZZJONIJIET

121. L-inkompletezza u n-nuqqas ta’ affidabilità tad-dejta dwar il-qbid jimpedixxu lis-sistema taL-QTP u tal-kwota, li hija pedament fl-amministrazzjoni tar-riżorsi tas-sajd tal-Komunità, milli taħdem kif jixraq. Il-qafas regolatorju u l-proċeduri fis-seħħ ma jiggarantixxu la s-sħuħija tal-ġbir tad-dejta u lanqas is-sejba ta’ inkonsistenzi waqt il-validazzjoni. Il-Kummissjoni lanqas ma tinsab f’pożizzjoni ġenerali li tidentifika żbalji u anomaliji fid-dejta mibgħuta mill-Istati Membri u li tieħu d-deċiżjonijiet imwaqqfa kollha meħtieġa biex ir-riżorsa tkun protetta (ara l-paragrafi 18 sa 51).

122. Is-sistemi ta’ spezzjoni ma jimpedixxux il-ksur ta' regoli u ma jassigurawx li dawn jinstabu b’mod effettiv. In-nuqqas ta’ standards ġenerali rriżulta fl-eżistenza ta’ sistemi nazzjonali diverġenti, li la jassiguraw pressjoni ta’ spezzjoni adegwata u lanqas ma jagħmlu l-aħjar użu mill-attivitajiet ta’ spezzjoni. Barra minn hekk, proprjament dan jillimita l-ambitu u l-effett tal-ħidma tal-Kummissjoni li tevalwa arranġamenti nazzjonali, u b’konsegwenza ta’ dan jillimita l-kapaċità ta’ din ta’ l-aħħar li tifforma opinjoni fir-rigward ta’ l-effettività totali tas-sistemi nazzjonali (ara l-paragrafi 52 sa 87).

123. Il-proċeduri għall-indirizzar tal-ksur ta' regoli misjub ma jsostunux id-dikjarazzjoni li kull ksur ta' regoli jiġi segwit u saħansitra inqas u inqas li dan ikun soġġett għal penali. Anki meta jiġu imposti penali, meħuda b’mod ġenerali dawn jagħtu prova li jħallu effett ta’ deterrent żgħir ħafna. Fir-rigward ta’ ksur ta' regoli tal-leġiżlazzjoni Komunitarja minn Stat Membru, l-uniku strument ta’ effettività ppruvata disponibbli għall-Kummissjoni huwa li tittieħed azzjoni quddiem il-Qorti tal-Ġustizzja għal nuqqas ta' twettiq ta' obbligu. Madankollu, dan għandu ċerti karatteristiċi li jillimitaw l-użu tiegħu u li jagħmluh strument li jagħti reazzjoni insuffiċjenti (ara l-paragrafi 88 sa 106).

124. Il-kapaċità żejda taffettwa l-profitabilità ta’ l-industrija tas-sajd u, f’kuntest ta’ qabdiet awtorizzati li qegħdin jonqsu, hija inċitament għal nuqqas ta’ osservanza ta’ dawn ir-restrizzjonijiet u taffettwa l-kwalità tad-dejta mibgħuta. Wara n-nuqqas ta’ programmi milli jadattaw il-kapaċità tas-sajd, l-approċċ preżenti, ibbażat essenzjalment fuq l-amministrazzjoni ta’ l-isforz tas-sajd, m’huwiex probabbli li jsolvi l-problema ta’ kapaċità żejda (ara l-paragrafi 107 sa 120).

125. Kollox ma’ kollox, il-ħidma tal-Qorti wriet li, minkejja titjib riċenti, il-mekkaniżmi ta’ kontroll, spezzjoni u sanzjoni li hemm f'posthom m’humiex kapaċi jassiguraw li r-regoli dwar l-amministrazzjoni tar-riżorsi tas-sajd u b’mod partikolari l-QTP u s-sistema tal-kwota huma applikati b’mod effettiv. Din is-sitwazzjoni hija aktar u aktar problematika minħabba l-fatt li l-iżbilanċ eżistenti bejn il-kapaċità u l-opportunitajiet tas-sajd joħloq kuntest li huwa improbabbli li jippromwovi l-konformità spontanja mad-dispożizzjonijiet regolatorji. Wara tnaqqis sinifikanti f'inżul matul dawn l-aħħar snin, il-kontinwità ta’ din is-sitwazzjoni b’mod inevitabbli ser ikollha riperkussjonijiet serji mhux biss fuq ir-riżorsa nfisha iżda wkoll fuq il-futur ta’ l-industrija tas-sajd u r-reġjuni assoċjati magħha.

126. Jekk l-awtoritajiet politiċi jridu li l-PKS tilħaq l-objettiv tagħha ta’ użu sostenibbli tar-riżorsa tas-sajd, il-mekkaniżmi preżenti ta’ kontroll, spezzjoni u sanzjoni għandhom jiġu msaħħa b’mod konsiderevoli, b’mod partikolari billi jiġu implimentati r-rakkomandazzjonijiet imniżżla hawn taħt.

Il-kwalità tad-data dwar il-qbid

127. Sabiex tiġi mtejba l-kwalità tad-data dwar il-qbid użata għall-amministrazzjoni tar-riżorsi tas-sajd, is-sistemi għall-ġbir, il-validazzjoni u l-monitoraġġ tad-dejta dwar il-qbid għandhom jiġu mtejba wkoll. Dan jassumi li l-Istati Membri: a) jassiguraw li d-dikjarazzjonijiet kollha li għalihom hemm provdut fir-regolamenti jiġu prodotti tabilħaqq, imfassla b’mod korrett u rreġistrati mill-aktar fis possibbli mill-awtoritajiet responsabbli; b) jużaw għodod ta’ l-IT biex jivverifikaw sistematikament il-konsistenza tad-data kollha li tinsab f’dawn id-dokumenti u, fejn rilevanti, jiċċekkjaw id-dejta mad-dejta tal-VMS; c) jistabbilixxu interoperabilità bejn is-sistemi rispettivi tagħhom biex ikunu jistgħu jivverifikaw il-konsistenza dokumentarja tal-kwantitajiet imniżżla l-art f’pajjiż wieħed u mibjugħin għall-ewwel darba f’pajjiż ieħor; d) jaffermaw l-affidabilità tad-data mibgħuta lill-Kummissjoni billi jipprovdu ċertifikazzjoni annwali minn korp indipendenti ta’ l-aħħar rapporti kumulattivi li joħorġu kull xahar.

128. Dan it-titjib jitlob ukoll lill-Kummissjoni biex: a) tistabbilixxi u tapprova mill-aktar fis possibbli l-proċeduri għall-implimentazzjoni tar-Regolament dwar ir-reġistrazzjoni u r-rappurtar elettroniku ta’ l-attivitajiet ta’ sajd u dwar mezzi ta’ telerilevament (88), filwaqt li jassiguraw li kemm jista’ jkun, il-kundizzjonijiet għall-implimentazzjoni ta' l-għodda jkunu protetti kontra frodi u jiffaċilitaw l-interoperabilità ta’ sistemi nazzjonali; b) tiddefinixxi l-format tar-rapporti mibgħuta mill-Istati Membri biex tiġi ffaċilitata l-analiżi tagħhom u jinkisbu kontrolli effettivi; c) tagħmel użu regolari mid-dritt ta’ aċċess tagħha għad-dupplikati tal-fajls ta’ l-IT li fihom informazzjoni rilevanti (id-drittijiet ta’ aċċess m’għandhomx jibqgħu jkunu soġġetti għal applikazzjoni bil-quddiem); d) tarmonizza l-fatturi ta’ konverżjoni użati fid-diversi Stati Membri għall-kisba ta’ kwantitajiet ta’ “piż ħaj ekwivalenti”; e) tivverifika l-konsistenza tad-dejta rċevuta permezz ta’ l-Eurostat minn banda waħda u d-DĠ Sajd mill-banda l-oħra.

L-effettività ta’ sistemi ta’ spezzjoni

129. Għall-effettività u l-konsistenza tal-kontrolli u l-ispezzjonijiet implimentati mill-Istati Membri, u sabiex il-Kummissjoni ttejjeb l-għarfien tagħha u l-evalwazzjoni tagħhom, l-Istati Membri għandhom, fejn sa issa għadhom m’għamlux dan: a) jiddefinixxu l-karatteristiċi minimi ta’ spezzjonijiet u l-kontrolli bażiċi li għandhom jiġu inklużi fihom; b) jassiguraw aċċess adegwat għall-informazzjoni kollha meħtieġa għall-ippjanar u l-immirar ta’ kontrolli; c) jistabbilixxu strateġija ta’ kontroll ibbażata fuq analiżi tar-riskju; d) jevalwaw l-attivitajiet ta’ kontroll tagħhom bl-għajnuna ta’ objettivi rilevanti; e) jissalvagwardjaw il-kwalità ta’ ħidma ta’ spezzjoni minn kontrolli sorveljanti; f) iżommu rekord tal-ħidma ta’ spezzjoni kollha tagħhom f’databases ċentralizzati.

130. Mill-banda l-oħra, il-Kummissjoni għandha: a) tipproponi lill-Kunsill li r-rakkomandazzjonijiet kollha magħmula fil-paragrafu ta’ qabel jitpoġġew fil-leġiżlazzjoni bħala elementi essenzjali ta’ regolament effettiv; b) teħtieġ lill-Istati Membri biex ifasslu pjanijiet ta’ azzjoni fir-rigward ta’ kull dgħjufija kbira identifikata.

L-applikazzjoni ta’ penali li huma ta’ deterrent

131. Sabiex jassiguraw li l-penali jkollhom effett ta’ deterrent, l-Istati Membri għandhom ifakkru lill-awtoritajiet kompetenti li, qabel jimponu sanzjoni, huwa d-dmir tagħhom li jqisu, skond il-liġi Ewropea, kemm in-natura ta’ deterrent tal-penali fir-rigward tal-vantaġġ ekonomiku li l-operatur jikseb mill-offiża tiegħu kif ukoll is-serjetà tal-ħsara li din ikkawżat lir-riżorsa tal-Komunità.

132. Sabiex tiġi evitata l-migrazzjoni tad-delinkwenti lejn Stati Membri fejn il-ksur ta' regoli huwa ikkastigat b’inqas severità, huwa mixtieq li l-Kunsill jinkoraġġixxi lill-Istati Membri biex iqabblu u jistandardizzaw il-penali imposti billi, fost affarijiet oħra, jippubblikaw katalgu ta’ miżuri applikabbli mill-Istati Membri għall-ksur ta' regoli l-aktar serju, kif imsemmi fil-leġiżlazzjoni (89).

133. Sabiex tiġi rinfurzata l-kapaċità tal-Kummissjoni li tagħmel pressjoni fuq l-Istati Membri, huwa mixtieq li l-leġiżlatur tal-Komunità għandu jassigura li l-miżuri ta' amministrazzjoni adottati huma verifikabbli; jeżamina jekk ikunx xieraq li jissaħħu s-setgħat ta' l-ispetturi u jitwessa' l-mandat ta' l-Aġenzija Komunitarja tal-Kontroll tas-Sajd, u fl-aħħarnett jintroduċi strumenti ta’ sanzjoni li jagħtu reazzjoni aħjar bħal, per eżempju, il-kapaċità li pagamenti ta’ għajnuna Komunitarja fis-settur tas-sajd jiġu sospiżi f’każ li Stat Membru jonqos milli jirrispetta l-obbligi ta’ kontroll tiegħu.

It-tnaqqis ta’ kapaċità żejda u miżuri relatati xierqa

134. L-isforzi magħmula mill-Istati Membri u l-Kummissjoni bil-għan li titnaqqas il-pressjoni ta’ sajd eċċessiv għandhom jiġu msaħħa billi jiġu stabbiliti miri ambizzjużi għat-tnaqqis tal-kapaċità u billi jiġu adottati miżuri soċjo-ekonomiċi biex minnhom jibbenifikaw dawk is-sezzjonijiet tal-popolazzjoni li jiksbu l-għajxien ta’ kuljum tagħhom mis-sajd.

135. Peress li d-definizzjoni ta’ miżuri xierqa teħtieġ għarfien tajjeb tar-realtajiet soċjo-ekonomiċi ta’ l-industrija tas-sajd u ta’ l-impatt tad-deċiżjonijiet rigward il-limitazzjoni tal-qbid, il-Kummissjoni għandha tiżviluppa għodod ta’ l-informazzjoni tagħha u applikazzjonijiet analitiċi f’dan il-qasam.

136. Flimkien mat-titjib tekniku rrakkomandat għal sistemi ta’ kontroll, spezzjoni u sanzjonijiet, is-suċċess tal-PKS u l-kontinwazzjoni ta’ din l-attività jistgħu jinkisbu biss permezz ta’ l-għarfien tal-partijiet kollha u bl-għoti ta’ għajnuna finanzjarja xierqa biex jiġi ffaċilitat l-iżvilupp tas-sorsi ta’ dħul li huma supplimenti jew alternattivi għall-isfruttar ta’ din ir-riżorsa naturali.

Dan ir-rapport ġie adottat mill-Qorti ta' l-Awdituri fil-Lussemburgu fil-laqgħa tal-25 ta' Ottubru 2007. Għall-Qorti ta' l-Awdituri Hubert WEBER President

(1) Id-Danimarka, Spanja, Franza, l-Olanda, l-Italja u r-Renju Unit (l-Ingilterra u Wales).

(2) Sors: Eurostat, Fatti u ċifri dwar il-PKS, edizzjoni ta’ l-2006.

(3) Taħt il-liġi internazzjonali, l-istati ta’ mal-kosta għandhom drittijiet sovrani għar-riżorsi kollha naturali fiż-“żona ekonomika esklussiva” tagħhom, jiġifieri fl-ibħra f’limitu ta’ 200 mil nawtiku mix-xtut tagħhom. Madankollu, fil-Mediterran ma teżisti l-ebda żonż ekonomika esklussiva u l-ibħra taħt is-sovranità nazzjonali huma limitati għall-baħar territorjali, jiġifieri f’zona ta’ 12-il mil nawtiku. Fil-livell Komunitarju, l-amministrazzjoni tar-riżorsi tas-sajd inklużi fl-ibħra territorjali ta’ kull Stat Membru jew fiż-ŻEE hija r-responsabbiltà esklussiva ta’ l-Unjoni Europea. Ir-riżorsi barra minn dawn l-ibħra jiġu regolati mill-ftehimiet internazzjonali.

(4) Ir-Regolament tal-Kunsill (KE) Nru 2371/2002 ta’ l-20 ta’ Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skond il-Politika Komuni dwar is-Sajd, l-Artikolu 2(1) (ĠU L 358, 31.12.2002, p. 59).

(5) Ir-Regolament tal-Kunsill (KEE) Nru 170/83 tal-25 ta’ Jannar 1983 li jistabbilixxi sistema Komunitarja għall-konservazzjoni u l-amministrazzjoni tar-riżorsi tas-sajd, l-Artikolu 1 (ĠU L 24, 27.1.1983, p. 1).

(6) Il-Green Paper dwar il-futur tal-politika komuni tas-sajd, COM(2001) 135 finali, 20.3.2001.

(7) Fl-2005, fl-Atlantiku tal-Grigal 76 % tal-5,6 miljun tunnellata nqabdet fir-reġjuni kollha tad-dinja mill-flotta tal-Komunità.

Sors: Eurostat, Statistiċi fil-fokus 10/2007, 15.1.2007.

(8) Il-Kummissjoni, Memorandum/06/268, il-5 ta’ Lulju 2006.

(9) Opinjonijiet xjentifiċi mibgħuta mill-Kunsill Internazzjonali għall-Esplorazzjoni tal-Baħar (ICES) u ippreżentati mill-Kummissjoni lill-Kumitat Xjentifiku, Tekniku u Ekonomiku għas-Sajd (KXTES), li huwa magħmul minn esperti nazzjonali, rappreżentanti tas-settur tas-sajd u partijiet oħrajn interessati, inklużi NGOs ambjentali.

(10) Kull Stat Membru jikkontrolla l-attivitajiet imwettqa fit-territorju tiegħu jew fl-ibħra tiegħu taħt is-sovranità jew il-ġurisdizzjoni tiegħu.

(11) Ir-Regolament (KE) Nru 2371/2002, l-Artikolu 23(1).

(12) Il-ċifri kollha relatati ma’ l-approprijazzjonijiet huma l-approprijazzjonijiet tal-pagament għall-2007.

(13) Ir-Regolament tal-Kunsill (KE) Nru 2371/2002.

(14) Ir-Regolament tal-Kunsill (KEE) Nru 2847/93 tat-12 ta’ Ottubru 1993 li jistabbilixxi sistema ta’ kontroll li tapplika għall-politika tas-sajd komuni (ĠU L 261, 20.10.1993, p. 1).

(15) Ir-Regolament tal-Kummissjoni (KEE) Nru 2807/83 tat-22 ta’ Settembru 1983 li jistabbilixxi regoli dettaljati għar-reġistrazzjoni ta’ informazzjoni dwar il-qabdiet ta’ ħut ta’ l-Istati Membri (ĠU L 276, 10.10.1983, p. 1).

(16) Ir-Regolament tal-Kunsill (KE) Nru 27/2005 tat-22 ta’ Diċembru 2004 li jistabbilixxi għall-2005 l-opportunitajiet ta’ sajd u l-kondizzjonijiet assoċjati għal ċerti stokkijiet ta’ ħut u gruppi ta’ stokkijiet ta’ ħut, applikabbli fl-ibħra tal-Komunità u, għal bastimenti tal-Komunità, f’ibħra fejn huma meħtieġa l-limitazzjonijiet fuq il-qbid (ĠU L 12, 14.1.2005, p. 1).

(17) Ir-Regolament tal-Kunsill (KE) Nru 423/2004 tas-26 ta’ Frar 2004 li jistabbilixxi miżuri għall-irkupru ta’ stokkijiet tal-merluzz;

Ir-Regolament tal-Kunsill (KE) Nru 811/2004 tal-21 ta’ April 2004 li jistabbilixxi miżuri għall-irkuprar ta’ stokkijiet ta’ marlozz tat-tramuntana;

Ir-Regolament tal-Kunsill (KE) Nru 2166/2005 ta’ l-20 ta’ Diċembru 2005 li jistabbilixxi miżuri għall-irkuprar ta’ stokkijiet ta’ marlozz tan-nofsinhar u ta’ l-awwista tan-Norveġja fil-Baħar Kantabriju u l-peninsula Iberjana tal-Punent;

Ir-Regolament tal-Kunsill (KE) Nru 388/2006 tat-23 ta’ Frar 2006 li jistabbilixxi pjan multi-annwali għall-isfruttar sostenibbli ta’ l-istokkijiet ta’ lingwata fil-Bajja ta’ Biskajja.

(18) Is-sorsi ta’ tali standards kienu: General criteria for the operation of various types of bodies performing inspection (Kriterji ġenerali għall-operat ta’ diversi tipi ta’ korpi li jwettqu spezzjoni) (ISO/IEC 17 020: 1998); COSO Enterprise Risk Management-integrated framework (Qafas integrat tal-COSO dwar il-Ġestjoni tar-Riskju ta' l-Intrapriża) (2004); Office of the Auditor General Norway “Study on the management of the fisheries resources” (L-Uffiċċju ta’ l-Awditur Ġenerali tan-Norveġja “Studju dwar il-ġestjoni tar-riżorsi tas-sajd”); (Opinjoni ta’ l-ECA dwar il-mudell ta’ verifika unika) (ĠU C 107, 30.4.2004); COM(2003)130 finali: Komunikazzjoni mill-Kummissjoni lill-Kunsill u lill-Parlament Europew lejn implimentazzjoni uniformi u effettiva tal-PKS; Standards tal-Kontroll Intern tal-Kummissjoni ta’ l-UE Nri 11, Analiżi u ġestjoni tar-riskju, 17, Sorveljanza, 7, Iffissar ta’ objettivi, 10, Monitoraġġ tal-prestazzjoni u 9, Pjan ta’ ġestjoni annwali.

(19) Ċifri ta’ qabdiet ta’ l-2003 u ċifri ta’ nżul ta’ l-2002 ippubblikati mill-Eurostat.

(20) Il-ġurnal ta’ abbord huwa d-dokument li fih il-kaptan tal-bastiment iżomm rekord ta’ kuljum għal kull speċje bi stima tal-kwantitajiet maqbuda u maħżuna abbord, kif ukoll id-data u l-pożizzjoni tal-qabdiet; kopja ta’ dan għandha tintbagħat lill-awtoritajiet ta’ l-Istat Membru tal-bandiera; ir-Regolament (KEE) Nru 2807/83, l-Anness IV, is-sezzjoni 4.

(21) Id-dikjarazzjoni ta' nżul hija d-dokument li fih il-kaptan jispeċifika l-kwantitajiet eżatti mniżżla l-art għal kull speċi; kopja waħda għandha tintbagħat lill-awtoritajiet fl-Istat Membru tal-bandiera u oħra lill-awtoritajiet fl-Istat Membru ta' nżul, jekk dawn ma jkunux l-istess entità; ir-Regolament (KEE) Nru 2807/83, l-Anness IV, is-sezzjoni 4.

(22) In-nota ta’ bejgħ hija d-dokument magħmul minn ċentri ta’ rkant jew minn dawk li qegħdin jixtru għall-ewwel darba, li jispeċifika l-piż u z-zona ġeografika ta’ l-oriġini għal kull speċi; dan għandu jinbagħat lill-awtoritajiet ta’ l-Istat Membru li fih il-ħut jitpoġġa għall-ewwel darba fis-suq; ir-Regolament (KEE) Nru 2847/93, l-Artikolu 9.

(23) Ir-Regolament (KEE) Nru 2807/83, l-Anness IV, is-sezzjoni 4.2.

(24) Id-differenza laħqet it-48,7 % fil-każ ta’ nżul ta’ merluzz fil-Polonja; Sors: DĠ Sajd, Rapport ta’ Evalwazzjoni tar-Reġistrazzjoni tal-Qbid fil-Baħar Baltiku għall-2005-2006.

(25) Meta titqies kwantità ta’ qbid eżatta ta’ 1 000 kg, dikjarazzjoni ta’ 800 kg fil-ġurnal ta’ abbord tkun fit-tolleranza ta’ 20 % jekk issir spezzjoni waqt l-iżbark; jekk ma ssir l-ebda spezzjoni, dikjarazzjoni ta’ 640 kg fuq id-dikjarazzjoni ta’ l-iżbark ser turi differenza ta’ 20 % mill-ġurnal ta’ abbord u jekk tiġi skoperta d-differenza bejn iż-żewġ dikjarazzjonijiet, ma tista’ tiġi applikata l-ebda penali, ukoll jekk id-dikjarazzjoni totali taħt dik proprja hija ta’ 36 %.

(26) Regolament tal-Kunsill (KE) Nru 1966/2006 tal-21 ta’ Diċembru 2006 dwar ir-reġistrazzjoni u r-rappurtar elettroniku ta’ attivitajiet tas-sajd u dwar il-mezzi ta’ telerilevament (ĠU L 409, 30.12.2006, p. 1).

(27) L-irkant hawnhekk ma jsirx f’ambjent fiżiku — huwa sempliċiment sistema awtomata b’mod sħiħ, li fiha l-organizzazzjoni tal-bejgħ tgħaddi informazzjoni dwar qbid li jkun għadu fuq il-baħar lil xerrejja li jagħmlu offerti remoti mingħajr ma jaraw il-prodotti.

(28) Is-sajjieda ma jistgħux idaħħlu fuq l-art ħut li jkun taħt id-daqs minimu jew ta’ speċi mhux awtorizzata (kwota użata kollha, bla liċenzja, eċċ.).

(29) Is-sajjieda jippreferu li ma jżommux speċi ta’ valur baxx abbord — dawn iridu jiġu proċessati u jieħdu l-ispazju fl-istiva, jew, fil-każ ta’ speċi ta’ kwota, il-ħut individwali jkollhom valur relattivament baxx minħabba d-daqs tagħhom.

(30) Discards in the world's marine fisheries An update (Ir-rimi fis-sajd marittimu tad-dinja; Aġġornament), FAO, 2005.

(31) Bastimenti inqas minn 10 metri fit-tul jammontaw għal 67 % tal-flotta f’termini tan-numru ta’ vapuri u 11 % u 3 % rispettivament f’termini ta’ kapaċità imfissra f’kW u f’GT.

(32) Fi Spanja, skond is-subdirettorat-ġenerali għall-bejgħ fil-Ministeru ta’ l-Agrikoltura, Sajd u Ikel 298 000 t fl-2005; fi Franza, skond id-dejta ta’ l-INSEE, huma kienu jammontaw għal 40 % tal-kwantitajiet li tniżżlu fl-2005.

(33) Sistema li permezz tagħha il-bastimenti jittrasmettu l-pożizzjonijiet tagħhom lill-awtoritajiet ta' spezzjoni f’intervalli regolari.

(34) Sa ċertu punt minħabba dewmien fir-reġistrazzjoni u sa ċertu punt minħabba li l-ispetturi nazzjonali jsibu nżul mhux iddikjarat.

(35) Ir-Regolament (KEE) Nru 2847/93, l-Artikolu 19.

(36) Huma biss iċ-ċifri tal-bejgħ bl-irkant li qegħdin jiġu kkunsidrati, għalkemm proporzjon konsiderevoli ta’ bejgħ (aktar minn 20 % tal-kwantitajiet imħotta l-art) ma kienx bejgħ b’irkant.

(37) Id-dejta dwar l-irkant tinkludi l-bejgħ ta’ prodotti imħotta l-art fi Stat Membru ieħor, li għalhekk it-tali informazzjoni għandha tiġi rrappurtata lill-Kummissjoni minn dak l-Istat Membru, u mhux minn Franza.

(38) B’mod partikolari, l-eżistenza tad-differenzi fl-eċċess tat-tolleranza elenkata fir-regolamenti, bejn il-kwantitajiet imsemmija fid-dikjarazzjonijiet ta' nżul u/jew fin-noti ta' bejgħ u dawk murija fil-ġurnali ta’ abbord.

(39) Ir-Regolament (KEE) Nru 2847/93 jipprovdi li l-kopji tal-ġurnal ta’ abbord u d-dikjarazzjoni ta' nżul għandhom jintbagħtu t-tnejn li huma lill-awtoritajiet ta’ l-Istat fejn isir l-inżul u lill-istat tal-bandiera, iżda n-nota ta' bejgħ għandha tintbagħat biss lill-awtoritajiet kompetenti ta’ l-Istat Membru li fit-territorju tiegħu iseħħ l-ewwel bejgħ.

(40) Dikjarazzjonijiet ta' nżul u noti ta’ bejgħ.

(41) Qabel ma tpoġġiet f'postha s-sistema Komunitarja tal-QTP u l-kwoti.

(42) 100 kg ta’ merluzz frisk imnaddaf ser tikkorrispondi għall-konsum tal-kwota ta’ 124 kg jekk dan jitniżżel fi Franza u 111 kg jekk titniżżel fil-Litwanja;

100 kg ta’ pertriċi friska mnaddfa/bla ras ser tikkorrispondi għall-konsum tal-kwota ta’ 250 kg jekk din titniżżel fl-Iżvezja u 325 kg jekk titniżżel fil-Ġermanja.

(43) 262 900 meta mqabbla ma' 431 900 elf tunnellata, differenza ta’ 169 000 elf tunnellata.

(44) Fil-fatt, tnejn mill-bastimenti ma kinux mgħammra b’din is-sistema, u fil-każ tal-ħamsa l-oħra ma ġie rċevut l-ebda sinjal dakinhar ta' nżul (f’każ wieħed il-bastiment ma kien bagħat l-ebda sinjal għal aktar minn tliet snin qabel id-data ta' nżul murija, u f’każ ieħor għal aktar minn sentejn).

(45) Ir-Regolament (KEE) Nru 2847/93, l-Artikolu 19(5).

(46) Ir-Regolament (KE) Nru 2846/98, l-Artikolu 1(13)(ċ).

(47) L-Iscoreboard tal-konformità 2005, p. 12, tgħid li d-dejta mibgħuta mill-Istati Membri lill-Kummissjoni hija bbażata fuq id-dikjarazzjonijiet tal-qbid u l-inżul magħmula mill-aġenti jew is-sidien tal-bastimenti. Il-Kummissjoni temmen li din id-dejta tista’ ma tirriflettix dejjem ir-realtà. Hija qalet li rapporti xjentifiċi enfasizzaw kemm-il darba l-possibilità li r-rappurtar ħażin jew in-nuqqas ta’ rappurtar ta’ qabdiet jew inżul jista’ jħalli impatt negattiv fuq l-eżattezza ta’ evalwazzjonijiet vitali ta’ stokkijiet u dan is-suspett huwa sostnut mill-osservazzjonijiet magħmula mill-ispetturi tal-Kummissjoni fuq medda ta’ numru ta’ snin. http://ec.europa.eu/fisheries/cfp/control_enforcement/scoreboard/archives/scoreboard2005/management_en.htm

(48) Ir-Regolament (KEE) Nru 2847/93, l-Artikolu 21(3).

(49) Fl-2005, l-awtoritajiet Taljani setgħu jiddikjaraw qabdiet ta’ tonn tal-pinna blu, speċi ta’ kwota, taħt l-intestatura ta’ l-ispeċijiet li jaqbżu l-kwota.

(50) Ir-Regolament tal-Kunsill (KEE) Nru 1382/91 tal-21 ta’ Mejju 1991 dwar l-għoti ta' informazzjoni dwar il-qbid ta’ prodotti tas-sajd fl-Istati Membri (ĠU L 133, 28.5.1991, p. 1).

(51) Ir-Regolament tal-Kunsill (KE) Nru 2846/98 tas-17 ta’ Diċembru 1998 li jemenda r-Regolament (KEE) Nru 2847/93 li jistabbilixxi sistema ta’ kontroll applikabbli għall-politika komuni tas-sajd (ĠU L 358, 31.12.1998, p. 5).

(52) 229 fl-2005.

(53) Biex nieħdu eżempju, kultant ikun possibbli li ssir bidla għal ċerti qabdiet ta’ kwoti meħuda f’zona differenti matul ċertu perijodu tas-sena u fi ħdan limitu partikolari, jew li qabdiet addizzjonali ta’ xi speċijiet jiġu inkorporati parzjalment fil-kwantitajiet awtorizzati ta’ l-ispeċijiet fil-mira.

(54) Eċċess sinifikanti: aktar minn 5 % tal-kwota u/jew 10 % tal-QTP u/jew 'il fuq minn 100 tunnellata; ladarba misjuba, kull wieħed minn dawn is-26 ammont ta’ eċċess tnaqqas mill-kwoti korrispondenti ta’ l-2006; ir-Regolament (KE) Nru 742/2006.

(55) Ir-Regolament (KEE) Nru 2847/93, l-Artikolu 21(3) u r-Regolament (KE) 2371/2002, l-Artikolu 26(4).

(56) Ir-Regolament (KE) Nru 2371/2002, l-Artikolu 23.

(57) Ir-Regolament (KE) Nru 2371/2002, l-Artikolu 26(1).

(58) Skond ir-Regolament (KEE) Nru 2847/93, l-Artikolu 35. L-aħħar rapport ippubblikat: ir-Rapport mill-Kummissjoni lill-Kunsill u lill-Parlament Europew dwar il-monitoraġġ ta’ l-implimentazzjoni tal-politika komuni tas-sajd għall-2003-2005 ta' l-Istati Membri, COM(2007) 167 FINALI, 10.4.2007.

(59) Ara l-paragrafu 15.

(60) Fl-1999 ġiet imfassla proposta għal rapporti standardizzati ta’ spezzjoni mid-dipartimenti tal-Kummissjoni, iżda ma ttieħdet l-ebda azzjoni lil hinn minn dak l-istadju.

(61) Spezzjoni waqt l-inżul, per eżempju: il-preżenza ta’ spettur mill-bidu sa l-aħħar ta’ l-operazzjonijiet ta’ nżul, l-użin ta’ kampjun adegwat tal-qabda; għal spezzjoni fuq il-baħar, l-entrati fil-ġurnal ta’ abbord ikunu jaqblu mal-merkanzija propja.

(62) Per eżempju, it-tip ta’ sajd ipprattikat, id-daqs u l-kompożizzjoni tal-flotta, it-tul u n-natura tal-linja tal-kosta, iż-żona ta’ ibħra taħt ġurisdizzjoni, il-prattika ta’ bejgħ, eċċ.

(63) Liċenzji tas-sajd, drittijiet tas-sajd, storja ta’ qbid, storja ta’ spezzjonijiet, storja ta’ penalitajiet, bejgħ, storja ta’ movimenti tal-VMS, eċċ.

(64) Fi Spanja, ibħra interni tfisser, għal reġjun partikolari, iż-żona li testendi mill-kosta għal linja dritta immaġinarja (“Lineas de Base Recta”) bejn iż-żewġ punti kostali l-aktar bogħod minn xulxin ta’ dak ir-reġjun.

(65) Franza tkejjel ir-rata ta’ offiżi (proporzjon tan-numru ta’ ksur misjuba/n